Statutul Partidului
Alianța Strategie pentru Romania

Preambul

Prezentul Statut este întocmit în temeiul Constituției României și al Legii nr. 14/2003 privind partidele politice și reglementează organizarea și funcționarea partidului politic Alianța Strategie pentru România (ASR).

Definiții

(1) „Partidul” înseamnă partidul politic Alianța Strategie pentru România (ASR).

(2) „Statutul” înseamnă prezentul act, inclusiv anexele sale, regulamentele adoptate în temeiul acestuia și actele interne emise în baza sa.

(3) „Organele partidului” sunt organele de conducere, deliberative, executive și de control prevăzute în prezentul Statut.

(4) „Organ statutar” desemnează orice organ de conducere, control sau decizie prevăzut expres de prezentul Statut, la nivel național sau teritorial.

(5) „Congresul Național” desemnează forul suprem de conducere al Partidului Alianța Strategie pentru România (ASR), constituit și funcționând potrivit prezentului Statut.

(6) „Biroul Executiv Național (BEN)” desemnează organul executiv central de conducere al Partidului Alianța Strategie pentru România (ASR).

(7) „Consiliul Politic Național (CPN)” desemnează organul deliberativ permanent al partidului între două Congrese Naționale.

(8) „Secretariatul General” desemnează structura administrativă centrală a partidului, coordonată de Secretarul General, responsabilă cu evidența membrilor, documentele interne, platforma electronică oficială și suportul organizatoric.

(9) „Funcție de conducere” reprezintă orice funcție aleasă sau desemnată într-un organ statutar al partidului, la nivel național sau teritorial.

(10) „Funcție executivă” desemnează o funcție care implică atribuții de conducere operativă, administrativă sau de implementare a deciziilor organelor statutare.

(11) „Organizație teritorială” desemnează structura organizatorică a partidului constituită la nivel local, județean, regional sau în cadrul organizațiilor din diaspora.

(12) „Mandat” reprezintă perioada de timp pentru care o persoană este aleasă sau desemnată într-o funcție sau structură de conducere a partidului.

(13) „Mandat statutar” reprezintă împuternicirea expresă prevăzută de prezentul Statut sau acordată prin hotărârea unui organ statutar competent.

(14) „Platforma electronică oficială” desemnează sistemul digital administrat de Partidul ASR pentru comunicare internă, evidență, consultări, vot intern și desfășurarea procedurilor statutare.

(15) „Cvorum” reprezintă numărul minim de membri necesar pentru constituirea legală și funcționarea unui organ statutar, potrivit prezentului Statut.

(16) „Reprezentare neautorizată” înseamnă orice acțiune, declarație, negociere sau angajament realizat în numele partidului fără mandat statutar sau scris.

(17) „Conflict de interese” reprezintă situația în care interesul personal, profesional sau patrimonial al unui membru poate influența sau poate fi perceput ca influențând exercitarea imparțială a atribuțiilor sale în cadrul partidului.



Capitolul I – Dispoziții generale

Secțiunea 1 – Identitatea Partidului ASR și simbolistica oficială

Art. 1 – Denumirea partidului

(1) Denumirea oficială a partidului politic este Alianța Strategie pentru România.

(2) Denumirea prescurtată a partidului politic este ASR.

(3) Denumirea oficială și denumirea prescurtată sunt utilizate în toate actele juridice, administrative, electorale și de reprezentare publică ale partidului, în condițiile legii.

(4) În comunicarea publică, în materiale informative sau în limbaj uzual, partidul poate fi denumit și „Partidul ASR”, fără ca această formulare să constituie o denumire oficială distinctă sau să producă efecte juridice separate.

Art. 2 – Natura juridică și aria de activitate

(1) Alianța Strategie pentru România (ASR) este un partid politic, asociație cu caracter politic a cetățenilor români cu drept de vot, cu personalitate juridică de drept public, constituit în temeiul Constituției României și al Legii nr. 14/2003 privind partidele politice.

(2) Partidul ASR funcționează pe baza principiilor democrației constituționale, pluralismului politic și statului de drept.

(3) Partidul își desfășoară activitatea pe întreg teritoriul României și se poate organiza la nivel național, local și în afara teritoriului României, în cadrul comunităților de cetățeni români din diaspora, în condițiile legii și ale prezentului Statut.

Art. 3 – Semnul permanent al partidului

(1) Semnul permanent al Partidului Alianța Strategie pentru România (ASR) este un simbol grafic original și distinct, care reprezintă identitatea vizuală a partidului și valorile sale fundamentale.

(2) Semnul permanent nu reproduce, nu imită și nu combină simboluri oficiale ale statului român, ale altor state, ale organismelor internaționale sau ale cultelor religioase, cu respectarea prevederilor legii.

(3) Semnul permanent poate fi utilizat în variantă color și în variantă alb-negru, în condițiile stabilite de prezentul Statut și de legislația în vigoare.

(4) Descrierea elementelor grafice, a compoziției, a paletei cromatice, a fundalului, precum și regulile de utilizare ale semnului permanent, împreună cu reprezentarea grafică a acestuia în variantă color și în variantă alb-negru, sunt prevăzute în Anexa 1, care face parte integrantă din prezentul Statut.

(5) Forma completă a semnului permanent al Partidului Alianța Strategie pentru România (ASR) este cea care include elementul grafic, denumirea prescurtată „ASR” și denumirea integrală „Alianța Strategie pentru România”, astfel cum este descrisă și reprezentată în Anexa nr. 1.

(6) Utilizarea elementului grafic al semnului permanent, cu sau fără elementele textuale, în variantă color sau alb-negru, nu constituie adoptarea unor semne permanente distincte și nu afectează caracterul unitar și oficial al semnului permanent declarat.

(7) Versiunile semnului permanent utilizate fără elemente textuale sau cu unul dintre elementele textuale pot fi folosite în documente interne, materiale administrative, tehnice, editoriale, digitale sau de comunicare, cu respectarea regulilor stabilite în Anexa nr. 1.

(8) Orice utilizare a semnului permanent se realizează exclusiv în condițiile prezentului Statut, ale Anexei nr. 1 și ale hotărârilor organelor statutare competente.

Art. 4 – Semnul electoral

(1) Semnul electoral al Partidului Alianța Strategie pentru România (ASR) este identic cu semnul permanent, în forma și proporțiile prevăzute în Anexa 1 la prezentul Statut.

(2) Stabilirea, utilizarea sau modificarea semnului electoral se realizează cu respectarea dispozițiilor Legii nr. 14/2003 privind partidele politice și ale legislației electorale aplicabile.

(3) Deciziile privind utilizarea semnului electoral în campaniile electorale se adoptă de organele de conducere competente, potrivit prezentului Statut, în funcție de nivelul scrutinului.

Art. 5 – Drapelul partidului

(1) Partidul Alianța Strategie pentru România (ASR) are un drapel oficial, care utilizează culorile și semnul permanent ale partidului, în forma stabilită prin prezentul Statut și Anexa 1.

(2) Drapelul partidului poate fi utilizat în sediile partidului, la manifestări publice, evenimente politice și alte activități statutare, în condițiile legii.

(3) Forma grafică, cromatica și regulile de utilizare ale drapelului sunt stabilite prin regulamente interne aprobate de organele de conducere competente.

Art. 6 – Imnul partidului

(1) Partidul Alianța Strategie pentru România (ASR) poate avea un imn, ca element simbolic de identitate internă.

(2) Adoptarea, forma și condițiile de utilizare ale imnului se stabilesc prin decizie a organelor de conducere competente, potrivit regulamentelor interne.

Art. 7 – Sediul central

(1) Sediul central al Partidului Alianța Strategie pentru România (ASR) este stabilit în municipiul București, 
Sector 3, Strada Aleea Giurgeni nr. 11, Bloc F9, Scara 1, Etaj 1, Apartament 5.

(2) Sediul central al partidului este cel declarat în prezenta cerere și va fi înscris în Registrul Partidelor Politice, odată cu admiterea definitivă a cererii de înregistrare, potrivit legii.

(3) Schimbarea sediului central se aprobă de Congresul Național, ca modificare a prezentului Statut, și se comunică Tribunalului București în termenul și în condițiile prevăzute de lege.


Secțiunea 2 – Principii, misiune și valori fundamentale

Art. 8 – Principii generale

(1) Partidul Alianța Strategie pentru România (ASR) este o formațiune politică democratică, constituită pentru participarea la viața politică a României, în scopul formării și exprimării voinței politice a cetățenilor, cu respectarea Constituției și a legii.

(2) Partidul promovează demnitatea umană, statul de drept, dezvoltarea durabilă și interesul național, exclusiv prin mijloace politice și legale.

(3) Activitatea partidului se întemeiază pe principiile pluralismului politic, egalității de șanse, respectării drepturilor și libertăților fundamentale ale omului, transparenței și bunei guvernări.

(4) Partidul Alianța Strategie pentru România (ASR) urmărește numai obiective politice, în condițiile Constituției României și ale legii, și își desfășoară activitatea exclusiv prin mijloace politice și legale.

Art. 9 – Misiunea partidului

(1) Misiunea Partidului Alianța Strategie pentru România (ASR) constă în:
     a) promovarea suveranității, independenței, unității și integrității statului român;
     b) reprezentarea intereselor cetățenilor prin politici publice responsabile și echitabile;
     c) susținerea statului de drept și a luptei împotriva corupției, a inegalităților și a excluziunii sociale, în condițiile legii;
     d) promovarea educației, sănătății, culturii, cercetării și inovării;
     e) contribuția la dezvoltarea unei administrații publice eficiente, transparente și orientate către cetățean;
     f) susținerea unei economii de piață funcționale, echitabile și durabile.

Art. 10 – Valorile fundamentale

(1) Valorile fundamentale ale Partidului Alianța Strategie pentru România (ASR) sunt:
     a) Integritatea – exercitarea acțiunii politice cu respectarea legalității, onestității și principiilor morale;
     b) Echitatea – tratament egal și nediscriminatoriu pentru toți cetățenii, indiferent de condiția socială, etnică, religioasă, de gen sau de altă natură;
     c) Libertatea – respectarea și apărarea drepturilor și libertăților fundamentale ale omului;
     d) Solidaritatea – promovarea coeziunii sociale și a sprijinului reciproc în cadrul societății;
     e) Responsabilitatea – asumarea deciziilor politice în interesul general, cu transparență și răspundere publică.

Art. 11 – Principii de legalitate și toleranță

(1) Partidul Alianța Strategie pentru România (ASR) respinge orice formă de extremism, rasism, xenofobie, antisemitism, separatism etnic, discriminare sau discurs al urii, precum și orice acțiuni sau scopuri contrare ordinii constituționale.

(2) Partidul promovează pacea socială, dialogul democratic, toleranța și respectul reciproc, în conformitate cu Constituția României, legislația în vigoare și tratatele internaționale la care România este parte.


Capitolul II – Membrii Partidului ASR

Secțiunea 1 – Dobândirea calității de membru

Art. 12 – Dobândirea calității de membru

(1) Poate deveni membru al Partidului Alianța Strategie pentru România (ASR) orice cetățean român care a împlinit vârsta de 18 ani și are drept de vot, fără discriminare pe criterii de sex, rasă, naționalitate, etnie, limbă, religie, origine socială, opinii politice sau alte criterii.
(1.1) Cetățenii Uniunii Europene care nu dețin cetățenia română și au domiciliul în România pot deveni membri ai Partidului Alianța Strategie pentru România (ASR), în aceleași condiții ca cetățenii români, potrivit legii.

(2) Aderarea la partid este voluntară și se realizează prin exprimarea în scris a voinței de a deveni membru și prin asumarea respectării Statutului și a Programului Politic al partidului.

(3) Calitatea de membru al Partidului ASR este incompatibilă cu apartenența la un alt partid politic, potrivit legii.

Art. 13 – Procedura de dobândire a calității de membru

(1) Dobândirea calității de membru al Partidului Alianța Strategie pentru România (ASR) se realizează prin următoarele etape:
     a) completarea unei cereri de adeziune, în format fizic sau electronic, și depunerea acesteia la organizația competentă teritorial;
     b) completarea fișei de înscriere, care cuprinde datele de identificare ale solicitantului, declarația pe propria răspundere privind neapartenența la un alt partid politic și asumarea obligațiilor statutare;
     c) analizarea și aprobarea cererii de înscriere de către organul executiv al organizației competente, în condițiile stabilite prin regulamentele interne;
     d) înscrierea membrului în Registrul Național de Evidență al Membrilor Partidului ASR.

(1.1) Aprobarea cererii de adeziune nu constituie un drept automat al solicitantului și poate fi refuzată motivat de organul competent, în condițiile prezentului Statut și ale regulamentelor interne, atunci când există motive temeinice privind integritatea, conduita publică sau compatibilitatea cu valorile și obiectivele Partidului ASR.

(2) Cererile de adeziune, fișele de înscriere și toate documentele depuse în procesul de înscriere (inclusiv anexele și declarațiile) sunt proprietatea Partidului ASR, se arhivează și nu se restituie solicitantului, cu excepția situațiilor expres prevăzute de lege.

(3) Documentele de înscriere nu pot fi înstrăinate, copiate, transmise sau puse la dispoziția unor terți, decât în condițiile legii și ale prezentului Statut.

(4) Divulgarea documentelor de înscriere sau a datelor rezultate din acestea se poate face exclusiv:
     a) instituțiilor publice competente, în baza unei solicitări legale; și/sau
     b) instanțelor de judecată, organelor de urmărire penală ori altor autorități abilitate, potrivit legii.

Art. 14 – Membrii din diaspora

(1) Cetățenii români cu domiciliul sau reședința în străinătate pot deveni membri ai Partidului Alianța Strategie pentru România (ASR), în condițiile prezentului Statut și ale legii.

(2) Membrii partidului din străinătate pot constitui organizații externe (diaspora), cu respectarea legislației statului de reședință, a legislației române aplicabile și a regulamentelor interne ale partidului.

(3) Organizațiile externe funcționează în subordinea structurilor naționale ale partidului, potrivit prezentului Statut.

Secțiunea 2 – Drepturile membrilor

Art. 15 – Drepturile membrilor

(1) Membrii Partidului Alianța Strategie pentru România (ASR) au următoarele drepturi:
     a) să participe la viața internă a partidului și la activitățile acestuia, în condițiile Statutului;
     b) să aleagă și să fie aleși în funcțiile și structurile de conducere ale partidului, potrivit prezentului Statut și regulamentelor interne;
     c) să formuleze propuneri, opinii și inițiative cu caracter politic sau organizatoric și să beneficieze de posibilitatea examinării acestora într-un cadru organizat al partidului, potrivit Statutului și regulamentelor interne;
     d) să beneficieze de susținere politică și de sprijin instituțional din partea partidului, în condițiile stabilite de regulamentele interne;
     e) să solicite suspendarea temporară a calității de membru, în cazuri de incompatibilitate sau alte situații justificate;
     f) să își retragă în orice moment calitatea de membru, prin demisie exprimată în scris, cu efect imediat.

(2) Exercitarea dreptului de vot în cadrul structurilor interne ale partidului, precum și eligibilitatea pentru funcții de conducere sau pentru desemnarea ca delegat, sunt condiționate de achitarea cotizației de membru la zi, în condițiile stabilite de prezentul Statut și de regulamentele interne.

Secțiunea 3 – Obligațiile membrilor

Art. 16 – Obligațiile membrilor

(1) Membrii Partidului Alianța Strategie pentru România (ASR) au următoarele obligații:
     a) să respecte Statutul, regulamentele interne și hotărârile organelor de conducere ale partidului;
     b) să contribuie, potrivit posibilităților, la realizarea obiectivelor politice și organizatorice ale partidului;
     c) să participe la adunările, ședințele și activitățile organizate de structura din care fac parte, în condițiile stabilite de regulamentele interne;
     d) să promoveze valorile și imaginea partidului în societate și să se abțină de la acțiuni care pot aduce prejudicii grave intereselor sau reputației acestuia;
     e) să achite cotizația de membru, în cuantumul și condițiile stabilite de organele competente ale partidului.
     f) să păstreze confidențialitatea datelor interne privind membrii partidului, documentele de înscriere, evidențele interne, listele de membri și orice alte informații obținute în cadrul activității de partid și să nu le divulge, transmită sau utilizeze decât în condițiile legii și ale prezentului Statut.
     g) să respecte regimul de reprezentare și comunicare publică al partidului și să nu acționeze în numele ASR fără mandat, potrivit art. 61.2 și art. 76.1.

Secțiunea 4 – Încetarea calității de membru

Art. 17 – Încetarea calității de membru

(1) Calitatea de membru al Partidului Alianța Strategie pentru România (ASR) încetează în următoarele cazuri:
     a) prin demisie, exprimată în scris și comunicată structurii de partid competente, cu efect imediat;
     b) prin excludere, ca urmare a încălcării grave a Statutului, a regulamentelor interne sau a hotărârilor organelor de conducere, în urma unei proceduri disciplinare și a unei decizii definitive a organului competent;
     c) prin radiere, pentru neplata cotizației de membru timp de 6 (șase) luni consecutive, în condițiile prezentului Statut și ale regulamentelor interne;
     d) prin înscrierea într-un alt partid politic, situație care atrage pierderea de drept a calității de membru;
     e) prin deces.

(2) Procedura de excludere sau radiere trebuie să respecte dreptul la informare, la apărare și la contestare, potrivit prezentului Statut și regulamentelor interne.

(3) Pe durata neachitării cotizației de membru, până la împlinirea termenului de 6 (șase) luni consecutive prevăzut la alin. (1) lit. c), se suspendă de drept dreptul de vot în structurile interne, eligibilitatea pentru funcții de conducere și dreptul de a fi desemnat delegat, fără a afecta calitatea de membru.

(4) La împlinirea termenului de 6 (șase) luni consecutive de neachitare a cotizației de membru, persoana este radiată din Registrul Național de Evidență a Membrilor și înscrisă în evidența simpatizanților partidului, cu pierderea calității de membru și a tuturor drepturilor politice interne aferente acesteia.

Secțiunea 5 – Evidența membrilor

Art. 18 – Evidența membrilor & GDPR

(1) Partidul Alianța Strategie pentru România (ASR) organizează și administrează Registrul Național de Evidență a Membrilor, în format fizic și/sau digital, cu respectarea legislației privind protecția datelor cu caracter personal.

(2) Registrul Național de Evidență a Membrilor este gestionat de Secretariatul General al partidului.

(3) Organizațiile teritoriale au obligația de a comunica periodic Secretariatului General datele necesare actualizării evidenței membrilor, în condițiile stabilite prin regulamentele interne.

(4) Secretarul General coordonează activitatea de actualizare, verificare și control al evidenței membrilor la nivel național.

(5) Accesul la Registrul Național de Evidență a Membrilor este limitat exclusiv la organele și persoanele desemnate prin Statut sau regulamentele interne, în scopuri administrative, statutare sau legale, cu respectarea strictă a legislației privind protecția datelor cu caracter personal.

(6) Accesul la documentele de înscriere și la evidențele interne aferente este permis numai:
     a) Secretariatului General și persoanelor desemnate formal pentru evidență;
     b) organelor statutare care au o competență directă (ex.: Comisia de Etică și Integritate / Comisia de Arbitraj), strict pentru soluționarea unei proceduri interne;
     c) organelor de conducere competente, în limitele atribuțiilor statutare.

(7) Orice acces, consultare, copiere sau transmitere se realizează pe baza principiului necesității („need-to-know”) și se consemnează conform procedurilor interne stabilite de BEN.

Art. 18.1 – Platforma electronică oficială a Partidului

(1) Partidul Alianța Strategie pentru România (ASR) deține și administrează o Platformă electronică oficială destinată membrilor, simpatizanților și voluntarilor, utilizată pentru comunicare internă, evidență, înscrieri, consultarea documentelor partidului și desfășurarea unor activități statutare în format digital.

(2) Organizarea, funcționarea și utilizarea Platformei se stabilesc prin Regulamentul Platformei, aprobat de Biroul Executiv Național (BEN).

(3) Regulamentul Platformei va prevedea în mod obligatoriu:
     a) condițiile de creare și validare a conturilor;
     b) drepturile și obligațiile utilizatorilor;
     c) criteriile și procedura de suspendare, reactivare și închidere a conturilor;
     d) nivelurile de acces la informații și documente;
     e) regulile de securitate, jurnalizare și arhivare;
     f) respectarea legislației privind protecția datelor cu caracter personal.

(4) Administrarea tehnică și operațională a Platformei este realizată de Secretariatul General, printr-o structură desemnată, sub autoritatea BEN.

Secțiunea 6 – Simpatizanții și voluntarii

Art. 19 – Simpatizanții partidului

(1) Cetățenii care susțin valorile și Programul Politic al Partidului Alianța Strategie pentru România (ASR), fără a dobândi calitatea de membru, pot avea calitatea de simpatizanți ai partidului.

(2) Simpatizanții pot participa la acțiuni publice, campanii și manifestări organizate de partid, în condițiile stabilite de organele de conducere competente.

(3) Simpatizanții nu beneficiază de drepturi de vot în cadrul structurilor interne ale partidului și nu pot ocupa funcții de conducere.

Art. 20 – Voluntarii partidului

(1) Persoanele care doresc să se implice activ în activități civice, educaționale, sociale sau organizatorice promovate de partid pot avea calitatea de voluntar al Partidului ASR.

(2) Activitatea voluntarilor se desfășoară pe baza unui contract de voluntariat, încheiat potrivit legii, și este evidențiată într-un registru special gestionat de structurile competente ale partidului.

(3) Voluntarii pot participa la evenimente publice, proiecte comunitare și alte inițiative ale partidului, fără a dobândi calitatea de membru sau drepturi politice interne.








Capitolul III – Structura organizatorică

Secțiunea 1 – Niveluri teritoriale de organizare

Art. 21 – Organizarea teritorială

(1) Partidul Alianța Strategie pentru România (ASR) este organizat și funcționează pe baza principiului descentralizării, cu respectarea structurii administrativ-teritoriale a României și a comunităților de români din străinătate.

(2) Structurile teritoriale și organizatorice ale partidului sunt:
     a) structuri de bază de mobilizare și comunicare;
     b) organizații locale (comunale, orășenești, municipale sau de sector);
     c) organizații județene sau a municipiului București;
     d) organizații regionale, dacă este cazul;
     e) structura națională centrală;
     f) organizații externe – diaspora.

Art. 22 – Constituirea organizațiilor teritoriale

(1) Organizațiile teritoriale ale partidului se constituie și funcționează cu respectarea următoarelor numere minime de membri:
     a) organizația locală, comunală, orășenească, municipală sau de sector – minimum 5 membri;
     b) organizația județeană sau organizația municipiului București – minimum 7 membri;
     c) organizația regională, dacă este constituită – minimum 7 membri;
     d) organizația externă – diaspora – minimum 5 membri.

(2) Procedura de constituire, organizare și funcționare a organizațiilor teritoriale este stabilită prin regulamente aprobate de Biroul Executiv Național.

Art. 23 – Structurile de bază

(1) Structurile de bază ale partidului sunt forme interne de organizare și mobilizare politică, constituite în scopul comunicării, participării civice și susținerii activităților partidului la nivel local, fără a avea atribuții electorale oficiale.
(2) O structură de bază poate fi constituită din minimum 3 membri ai partidului.

Art. 24 – Organizațiile locale

(1) Organizațiile locale coordonează activitatea structurilor de bază din aria lor teritorială.

(2) Organizațiile locale sunt conduse de un birou ales democratic, potrivit Statutului și regulamentelor interne.

Art. 25 – Organizațiile județene

(1) Organizațiile județene și organizația municipiului București coordonează activitatea organizațiilor locale de pe teritoriul administrativ corespunzător.

(2) Acestea au competențe organizatorice, strategice și electorale, exercitate în condițiile prezentului Statut și ale regulamentelor interne.

Art. 26 – Organizațiile din diaspora

(1) Organizațiile partidului din diaspora se pot constitui în statele în care există membri ai Partidului ASR, în condițiile prezentului Statut.

(2) Organizațiile din diaspora funcționează cu respectarea legislației statului de reședință, a legislației române aplicabile și a regulamentelor interne ale partidului.

(3) Organizațiile din diaspora sunt subordonate structurilor naționale ale partidului.


Secțiunea 2 – Structuri interne de specialitate

Art. 27 – Structuri interne de specialitate

(1) În cadrul Partidului Alianța Strategie pentru România (ASR) pot funcționa structuri interne de specialitate, constituite în scopul promovării participării politice și civice a diferitelor categorii de membri și susținători.

(2) Structurile interne de specialitate pot include, după caz:
     a) organizația de tineret;
     b) organizația femeilor;
     c) organizația seniorilor;
     d) organizația profesioniștilor;
     e) structura pentru diaspora;
     f) structura de voluntariat.

(3) Structurile interne de specialitate nu au personalitate juridică distinctă și funcționează în cadrul partidului, potrivit prezentului Statut.

Art. 28 – Organizarea structurilor interne

(1) Organizarea, atribuțiile și modul de funcționare ale structurilor interne de specialitate sunt stabilite prin regulamente proprii, aprobate de Biroul Executiv Național.

(2) Conducătorii structurilor interne pot fi invitați sau desemnați să participe la lucrările organelor executive ale partidului, în condițiile stabilite de prezentul Statut și de regulamentele interne.

Secțiunea 3 – Principii de funcționare

Art. 29 – Principii generale

(1) Toate organizațiile și structurile interne ale Partidului Alianța Strategie pentru România (ASR) funcționează pe baza următoarelor principii:
     a) democrația internă;
     b) respectarea Statutului și a hotărârilor organelor de conducere ierarhic superioare;
     c) reprezentativitatea proporțională, în funcție de numărul de membri și de activitatea organizațională;
     d) colaborarea între structuri și disciplina statutară.

(2) Organizațiile partidului beneficiază de autonomie organizatorică și administrativă, în limitele stabilite de prezentul Statut, de regulamentele interne și de deciziile organelor de conducere competente.

Art. 30 – Reprezentativitatea

(1) Reprezentarea în structurile de conducere ale partidului se realizează potrivit criteriilor stabilite prin prezentul Statut și regulamentele interne, având în vedere numărul de membri, activitatea organizațională și, după caz, rezultatele electorale.

(2) Partidul promovează participarea echilibrată a femeilor, tinerilor și seniorilor în structurile de conducere, ca obiectiv de reprezentativitate și incluziune.

Art. 31 – Măsuri privind organizațiile teritoriale

(1) În situații excepționale, Biroul Executiv Național poate dispune suspendarea temporară sau, după caz, dizolvarea unei organizații teritoriale, cu motivare scrisă.

(2) Adoptarea unei astfel de măsuri se face cu respectarea procedurilor statutare, a dreptului la informare și la apărare și în condițiile stabilite prin regulamentele interne.

Art. 31.1 – Retrogradarea organizațiilor teritoriale inactive sau sub prag

(1) Organizațiile teritoriale ale Partidului Alianța Strategie pentru România (ASR) care nu mai îndeplinesc criteriile minime de funcționare stabilite prin prezentul Statut sau prin regulamentele interne, pe o perioadă de 3 (trei) luni consecutive, sunt retrogradate de drept la statutul de grup de inițiativă.

(2) Criteriile minime de funcționare pot include, fără a se limita la:
     a) numărul minim de membri activi cu cotizația la zi;
     b) existența organelor de conducere statutare funcționale;
     c) desfășurarea activităților politice sau organizatorice minime;
     d) respectarea obligațiilor de raportare către structurile superioare.

(3) Retrogradarea la statutul de grup de inițiativă produce următoarele efecte:
     a) pierderea dreptului de vot în forurile superioare ale partidului;
     b) pierderea dreptului de reprezentare proporțională;
     c) suspendarea dreptului de a propune sau valida candidaturi;
     d) reorganizarea activității sub coordonarea structurii ierarhic superioare.

(4) Constatarea îndeplinirii condițiilor de retrogradare se face de către Biroul Executiv Național, prin decizie administrativă, cu informarea organizației vizate.

(5) Organizația retrogradată poate redobândi statutul anterior prin îndeplinirea criteriilor minime de funcționare, constatată și validată de Biroul Executiv Național, în condițiile regulamentelor interne.

Art. 31.2 – Evaluarea periodică a organizațiilor teritoriale și a conducerilor

(1) Organizațiile teritoriale și conducerile acestora sunt supuse unei evaluări periodice, în scopul asigurării funcționării eficiente, a disciplinei statutare și a capacității de reprezentare politică a Partidului ASR.

(2) Evaluarea periodică se realizează cel puțin o dată pe an sau ori de câte ori Biroul Executiv Național (BEN) dispune în mod motivat.

(3) Metodologia de evaluare, grila de indicatori, documentele necesare, precum și procedura de comunicare a rezultatelor se stabilesc prin Regulamentul de evaluare, aprobat de BEN și publicat în Platforma electronică oficială.

(4) Grila de evaluare poate include, fără a se limita la:
     a) numărul de membri activi și disciplina cotizațiilor;
     b) activitatea politică și organizatorică desfășurată;
     c) respectarea hotărârilor organelor ierarhic superioare;
     d) comunicarea și raportarea către structurile naționale;
     e) integritatea și conduita publică a conducerii;
     f) gestionarea resurselor și a patrimoniului, dacă este cazul.

(5) Rezultatul evaluării se exprimă prin calificativ, inclusiv „satisfăcător” sau „nesatisfăcător”, și se comunică în scris organizației și conducerii evaluate.

(6) Acordarea calificativului „nesatisfăcător” atrage obligația conducerii evaluate de a prezenta un plan de măsuri și un calendar de remediere, în termenul stabilit prin regulament, precum și posibilitatea BEN de a dispune măsuri administrative de sprijin, reorganizare sau interimat, potrivit competențelor statutare.

(7) Menținerea calificativului „nesatisfăcător” după expirarea termenului de remediere, ori refuzul nejustificat de cooperare în procesul de evaluare, poate constitui abatere statutară și temei pentru măsuri precum suspendarea conducerii organizației, reorganizarea structurii sau declanșarea procedurilor disciplinare, după caz.



Capitolul IV – Organele de conducere ale Partidului ASR

Secțiunea 1 – Dispoziții generale privind organele de conducere

Art. 32 – Structura organelor de conducere

(1) Organele de conducere ale Partidului Alianța Strategie pentru România (ASR) sunt organizate la nivel național și teritorial.

(2) Organele de conducere pot avea caracter deliberativ sau executiv, potrivit prezentului Statut.

(3) Organizarea și funcționarea organelor de conducere se realizează cu respectarea principiilor democrației interne și ale autonomiei statutare.

Art. 32.1 – Principiul reprezentării în organele de conducere

(1) Reprezentarea în organele de conducere ale Partidului Alianța Strategie pentru România (ASR)
se realizează pe baza funcției, mandatului statutar, alegerii sau desemnării, potrivit
prezentului Statut.

(2) Accesul în organele de conducere naționale sau teritoriale poate avea loc:
   a) prin alegere;
   b) prin drept statutar;
   c) prin desemnare sau validare, în condițiile stabilite de prezentul Statut și de regulamentele interne.

(3) Normele de reprezentare și criteriile operaționale se stabilesc prin regulamente aprobate de Biroul Executiv Național, în funcție de dimensiunea, structura și necesitățile partidului. Componența și numărul membrilor organelor de conducere pentru care prezentul Statut stabilește reguli speciale nu pot fi modificate prin regulament.



Art. 32.2 – Ierarhia organelor de conducere

(1) Ierarhia organelor de conducere ale Partidului ASR este următoarea:
   a) Congresul Național;
   b) Consiliul Politic Național;
   c) Biroul Executiv Național;
   d) organele teritoriale de conducere.

(2) Organele inferioare sunt obligate să respecte hotărârile organelor ierarhic superioare,
adoptate în condițiile prezentului Statut.

(3) Niciun organ inferior nu poate anula, suspenda sau ignora o decizie a unui organ superior,
cu excepția cazurilor prevăzute expres de lege sau de prezentul Statut.

(4) Nicio structură colectivă a partidului nu poate adopta decizii care, în mod cumulativ sau sistematic, au ca efect golirea de conținut, neutralizarea sau exercitarea formală a atribuțiilor Președintelui sau
Secretarului General, fără parcurgerea procedurii de revocare prevăzute de prezentul Statut.

Art. 32.3 – Garanții privind exercitarea mandatului

(1) Orice act, decizie, regulament, procedură sau practică internă care are ca efect:
   a) reducerea substanțială a atribuțiilor;
   b) transferul sistematic al competențelor;
   c) exercitarea formală sau simbolică a funcției;
   d) subordonarea indirectă a titularului funcției este considerat tentativă de eludare a prezentului Statut și este nul de drept.

(2) Nulitatea poate fi constatată de organul statutar competent sau, după caz, de instanța competentă, la sesizarea persoanei interesate.

Art. 33 – Constituirea organelor de conducere

(1) Organele de conducere ale partidului se constituie prin alegeri democratice, directe sau indirecte, în condițiile prezentului Statut.

(2) Alegerea organelor de conducere se face prin vot secret, cu majoritate simplă a voturilor valabil exprimate, dacă prezentul Statut nu prevede altfel.

(3) Alegerile sunt valabile în prezența unui cvorum de minimum 50% + 1 din numărul membrilor cu drept de vot ai forului competent.

(4) Mandatul organelor de conducere este de 4 ani, dacă prezentul Statut nu prevede altfel.

(5) Procedurile detaliate privind organizarea alegerilor interne se stabilesc prin Regulamentul Electoral Intern, cu respectarea principiilor democratice.

(6) Revocarea din funcție, înainte de expirarea mandatului, se poate dispune pentru motive temeinice, prin votul forului care a realizat alegerea, în condițiile prezentului Statut și ale regulamentelor interne.

(7) Refuzul nejustificat de convocare, neîndeplinirea atribuțiilor de convocare sau orice formă de obstrucționare a funcționării unui organ statutar constituie abatere statutară gravă și poate atrage aplicarea măsurilor prevăzute de prezentul Statut, inclusiv preluarea temporară a competențelor de către organul ierarhic superior.

Secțiunea 2 – Organele naționale de conducere

Art. 34 – Congresul Național

(1) Congresul Național este forul suprem de conducere al Partidului ASR.

(2) Congresul Național se întrunește o dată la 4 ani în sesiune ordinară și ori de câte ori este necesar în sesiune extraordinară, în condițiile stabilite de prezentul Statut.

(3) Congresul este alcătuit din delegați aleși prin vot secret de adunările generale sau conferințele organizațiilor teritoriale. Numărul delegaților fiecărei organizații se stabilește în raport cu numărul membrilor acesteia, potrivit unei norme unitare de reprezentare aprobate de Biroul Executiv Național și comunicate organizațiilor înaintea desfășurării alegerilor pentru delegați.
(3.1) Desemnarea delegaților se realizează dintre membrii cu drept de vot ai organizației teritoriale, pe baza candidaturilor depuse potrivit procedurii interne, iar mandatul fiecărui delegat este consemnat în procesul-verbal al adunării generale sau conferinței și este supus validării potrivit art. 34.1.

(4) Convocarea Congresului Național se face de către Biroul Executiv Național,
cu avizul Președintelui Partidului.

(4.1) În lipsa avizului Președintelui, convocarea Congresului Național poate avea loc
numai:
   a) în cazurile expres prevăzute de lege; sau
   b) pentru situații de urgență statutară, constatate prin aviz motivat al Comisiei de Etică și Integritate.

(4.2) Refuzul Președintelui de a aviza convocarea Congresului Național trebuie să fie
motivat în scris și nu poate avea ca efect blocarea nejustificată a funcționării statutare
a partidului.

(4.3) Convocarea Congresului Național în sesiune extraordinară având ca obiect revocarea Președintelui sau a Secretarului General poate avea loc numai dacă:
   a) există o hotărâre prealabilă a Consiliului Politic Național adoptată cu votul a cel puțin două treimi (2/3) din membrii săi; și
   b) Comisia Națională de Etică și Integritate a emis un aviz motivat privind existența unor fapte grave și dovedite.

(5) În situația în care Biroul Executiv Național nu convoacă Congresul Național în termenul statutar sau refuză nejustificat convocarea acestuia, Președintele Partidului poate dispune convocarea Congresului, cu respectarea condițiilor și garanțiilor prevăzute la alin. (4)–(4.3).

(5.1) Dispozițiile alin. (5) nu pot fi interpretate în sensul convocării Congresului Național fără respectarea condițiilor prevăzute la alin. (4) – (4.3) și nu pot fi utilizate pentru eludarea avizului Președintelui Partidului sau a garanțiilor statutare privind stabilitatea conducerii.

(5.2) Dispozițiile alin. (5) nu pot fi utilizate pentru convocarea Congresului Național în scopul revocării Președintelui sau Secretarului General, direct sau indirect, în lipsa condițiilor prevăzute la alin. (4.3).

Art. 34.1 – Comisia de validare a Congresului Național

(1) La fiecare Congres Național se constituie o Comisie de validare, aleasă de delegați la
începutul lucrărilor.

(2) Comisia de validare verifică mandatele delegaților, îndeplinirea cvorumului, respectarea
normei de reprezentare și legalitatea constituirii Congresului.

(3) Comisia întocmește un proces-verbal de validare, care se supune aprobării Congresului și
se anexează documentelor oficiale.

Art. 35 – Atribuțiile Congresului Național

(1) Congresul Național are următoarele atribuții:
     a) adoptă, modifică și completează Statutul și Programul Politic;
     b) alege și revocă Președintele partidului, Secretarul General și ceilalți membri ai Biroului Executiv Național,
exclusiv în baza unei ordini de zi comunicate expres delegaților cu minimum
30 de zile înainte și care indică în mod explicit intenția de revocare sau alegere;
     c) stabilește strategia politică generală a partidului;
     d) analizează și aprobă rapoartele de activitate și execuția bugetară ale conducerii naționale;
     e) decide asupra reorganizării partidului, în condițiile legii și ale prezentului Statut, precum și asupra autodizolvării partidului.

Art. 35.1 – Alianțe politice și alte forme de asociere

(1) Decizia de asociere a Partidului Alianța Strategie pentru România (ASR) în alianțe politice, alianțe electorale, coaliții sau alte forme de cooperare politică se adoptă de Congresul Național.

(2) Prin excepție, în situații determinate de calendarul electoral sau de necesitatea unei decizii operative, Congresul Național poate mandata Consiliul Politic Național sau Biroul Executiv Național să aprobe asocierea partidului în alianțe politice sau electorale, în limitele stabilite prin hotărâre.

(3) Negocierea și semnarea protocoalelor de alianță, cooperare sau asociere politică se realizează de către Președintele Partidului sau de către Biroul Executiv Național, în baza mandatului acordat de organul statutar competent.

(4) Orice asociere politică se realizează cu respectarea Constituției României, a Legii nr. 14/2003 privind partidele politice și a principiilor și obiectivelor statutare ale partidului.

Art. 35.2 – Reorganizarea partidului

(1) Organul competent să propună reorganizarea Partidului Alianța Strategie pentru România (ASR) este Biroul Executiv Național.

(2) Reorganizarea partidului poate avea loc, în condițiile Legii nr. 14/2003 privind partidele politice, prin fuziune, prin absorbție sau contopire, ori prin divizare, totală sau parțială.

(3) Decizia de reorganizare a partidului se adoptă exclusiv de Congresul Național, ca organ suprem de decizie, cu votul favorabil a cel puțin două treimi (2/3) din delegații prezenți, în condițiile îndeplinirii cvorumului statutar.

(4) Propunerea de reorganizare se înscrie în mod expres pe ordinea de zi a Congresului Național și se comunică delegaților împreună cu documentele de fundamentare, în termenele aplicabile convocării și desfășurării Congresului.

(5) Negocierea și semnarea documentelor pregătitoare ori a protocolului de reorganizare se realizează de Președintele Partidului sau de persoanele mandatate expres de Congresul Național ori de Biroul Executiv Național, în limitele mandatului acordat și cu respectarea legii.

Art. 36 – Consiliul Politic Național

(1) Consiliul Politic Național este organul deliberativ permanent al partidului, care își exercită
atribuțiile în perioada cuprinsă între două Congrese Naționale.

(2) Componența, atribuțiile și modul de funcționare ale Consiliului Politic Național sunt stabilite prin prezentul Statut și regulamentele interne.

(3) Consiliul Politic Național este format din membrii Biroului Executiv Național, președinții organizațiilor județene, ai organizației municipiului București și ai organizațiilor din diaspora, precum și alți membri stabiliți prin regulamente interne, potrivit normei de reprezentare.

(4) Consiliul Politic Național asigură conducerea politică între Congrese, adoptă orientări și rezoluții politice, aprobă rapoarte de activitate și poate emite hotărâri obligatorii pentru structurile partidului, în limitele stabilite de Statut.

(5) Consiliul Politic Național nu are competențe executive și nu poate substitui, suspenda sau bloca exercitarea atribuțiilor Biroului Executiv Național, cu excepția cazurilor expres prevăzute de prezentul Statut.

(6) Regulamentele interne nu pot modifica natura, rolul, echilibrul de reprezentare
sau competențele Consiliului Politic Național și nu pot transforma acest organ
într-un for decizional superior Biroului Executiv Național.

(7) Consiliul Politic Național nu poate iniția, decide sau impune proceduri de
revocare a Președintelui sau a Secretarului General și nu poate convoca Congresul
Național în acest scop.

Art. 37 – Biroul Executiv Național

(1) Biroul Executiv Național (BEN) este organul de conducere executivă al Partidului ASR.

(2) Biroul Executiv Național este alcătuit din Președintele partidului, Prim-vicepreședinte, Secretarul General, Trezorierul național, Purtătorul de cuvânt, vicepreședinți și, după caz, alți membri aleși de Congresul Național. Numărul total al membrilor BEN și numărul vicepreședinților se stabilesc de Congresul Național cu ocazia alegerii organului, în limitele prezentului Statut.


(3) Secretarul General coordonează activitatea administrativă a partidului și asigură punerea în aplicare a deciziilor organelor de conducere, potrivit competențelor stabilite prin Statut și regulamentele interne.

(4) Președintele Partidului și Secretarul General sunt membri de drept ai Biroului Executiv Național, participă la lucrările acestuia cu drept de vot și exercită atribuțiile stabilite prin prezentul Statut, în cadrul deciziilor colective ale BEN.

(5) Calitatea de președinte al unei organizații teritoriale sau de conducător al unei structuri
interne nu conferă de drept calitatea de membru al Biroului Executiv Național, decât dacă
persoana este aleasă sau desemnată potrivit prezentului Statut.

(6) Modificarea componenței, numărului de membri sau structurii Biroului Executiv
Național nu poate avea ca efect diminuarea, suspendarea sau neutralizarea
drepturilor statutare ale Președintelui sau Secretarului General.

Art. 38 – Atribuțiile Biroului Executiv Național

(1) Biroul Executiv Național este organul executiv de conducere al partidului și asigură aplicarea hotărârilor Congresului Național și ale Consiliului Politic Național.

(2) Biroul Executiv Național are, în principal, următoarele competențe:
     a) conduce activitatea curentă a partidului;
     b) coordonează organizațiile teritoriale și structurile interne;
     c) organizează alegerile interne și campaniile electorale;
     d) reprezintă partidul în relația cu autoritățile publice și terții;
     e) administrează patrimoniul și resursele financiare ale partidului, în condițiile legii;
     f) adoptă decizii executive și administrative necesare funcționării partidului.
     g) aprobă și aplică regulamentele privind evaluarea periodică a organizațiilor teritoriale și a conducerilor acestora, dispune măsuri administrative de remediere, reorganizare sau interimat, potrivit Statutului.

(3) Biroul Executiv Național răspunde în fața Congresului Național pentru activitatea sa.

(4) Detalierea atribuțiilor membrilor Biroului Executiv Național se face prin regulamente interne.

(5) Deciziile Biroului Executiv Național privind:
   a) structura conducerii;
   b) convocarea Congresului;
   c) alianțe politice;
   d) candidaturi naționale;
   e) comunicarea publică strategică;
   f) măsuri care privesc direct Președintele sau Secretarul General

se adoptă numai cu acordul Președintelui Partidului.

Art. 38.1 – Desemnarea și depunerea candidaturilor electorale

(1) Partidul Alianța Strategie pentru România (ASR) își desemnează candidații pentru funcțiile elective în conformitate cu legislația electorală în vigoare, prezentul Statut și regulamentele interne.

(2) Pentru alegerile naționale (parlamentare, prezidențiale, europarlamentare), competența de desemnare și depunere a candidaturilor aparține Biroului Executiv Național.

(3) Pentru alegerile locale, propunerile de candidaturi sunt formulate de organizațiile locale sau județene competente, potrivit nivelului scrutinului.

(4) Candidaturile pentru alegerile locale se validează și se confirmă de către Biroul Executiv Național înainte de depunerea oficială.

(5) Mandatul de depunere a candidaturilor la autoritățile electorale competente este acordat prin decizie a organului care a validat candidatura.

(6) Procedura detaliată de selecție, validare și depunere a candidaturilor se stabilește prin Regulamentul Electoral Intern al partidului.

(7) Prin excepție de la procedura obișnuită de desemnare, Biroul Executiv Național poate dispune înlocuirea sau reordonarea unui candidat validat anterior, în situații temeinic motivate, care pot afecta grav interesele politice, juridice sau electorale ale partidului.

(8) Situațiile prevăzute la alin. (7) pot include, fără a se limita la:
     a) apariția unor incompatibilități legale sau statutare;
     b) existența unor riscuri juridice sau penale relevante;
     c) încălcarea gravă a Statutului, Programului Politic sau a Cartei de Etică;
     d) derapaje publice majore care afectează imaginea partidului;
     e) situații care pot compromite semnificativ șansele electorale ale partidului.

(9) Decizia de înlocuire sau reordonare se adoptă cu votul majorității membrilor Biroului Executiv Național, pe baza unei motivări scrise.

(10) Candidatul vizat are dreptul de a contesta decizia la Comisia Națională de Arbitraj, în termen de 5 zile calendaristice de la comunicare, fără ca exercitarea acestui drept să suspende efectele deciziei, dacă termenele electorale impun urgența.

(11) Procedura detaliată de aplicare a prezentului articol se stabilește prin Regulamentul Electoral Intern al partidului.

(12) Poate fi desemnat candidat al Partidului Alianța Strategie pentru România (ASR) numai membrul sau persoana susținută de partid care îndeplinește cumulativ următoarele criterii minime de eligibilitate:
     a) îndeplinește condițiile legale pentru funcția pentru care candidează, potrivit legislației în vigoare;
     b) nu se află într-o situație de incompatibilitate sau conflict de interese cunoscut, potrivit legii și prezentului Statut;
     c) nu a fost condamnat definitiv pentru fapte de corupție, infracțiuni intenționate sau fapte care aduc atingere gravă integrității publice;
     d) își asumă în scris respectarea Statutului, Programului Politic și a Cartei de Etică a partidului;
     e) nu a desfășurat acțiuni publice sau politice care contravin grav valorilor, intereselor sau liniei politice a partidului.

(13) Pentru candidații membri ai partidului, este obligatorie:
     a) vechimea minimă stabilită prin Regulamentul Electoral Intern, cu excepția cazurilor motivate;
     b) achitarea cotizației de membru la zi, dacă este aplicabilă.

(14) Neîndeplinirea oricăruia dintre criteriile prevăzute la alin. (12)–(13) atrage respingerea candidaturii sau retragerea susținerii politice, după caz.

(15) Verificarea îndeplinirii criteriilor de eligibilitate se realizează de către Biroul Executiv competent, cu sprijinul Comisiei de Etică și Integritate sau al altor structuri desemnate.

(16) Procedura detaliată de evaluare, documentele necesare și eventualele derogări motivate se stabilesc prin Regulamentul Electoral Intern al partidului.

Art. 38.2 – Reprezentarea legală a partidului

(1) Partidul Alianța Strategie pentru România (ASR) este reprezentat legal în relațiile cu autoritățile publice, instanțele judecătorești, Autoritatea Electorală Permanentă, Biroul Electoral Central, birourile electorale, precum și cu orice persoane fizice sau juridice, de către Președintele Partidului.

(2) Secretarul General poate reprezenta partidul în relațiile prevăzute la alin. (1), în baza atribuțiilor stabilite prin prezentul Statut sau în temeiul unui mandat expres acordat de Președinte sau de Biroul Executiv Național.

(3) Biroul Executiv Național poate împuternici, prin decizie, și alte persoane să reprezinte partidul în situații determinate, cu precizarea expresă a limitelor și duratei mandatului.

(4) Actele de reprezentare juridică și administrativă ale partidului sunt valabile numai dacă sunt realizate în limitele competențelor și mandatelor prevăzute de prezentul Statut sau de hotărârile organelor statutare competente.

Art. 38.3 – Veto suspensiv al Președintelui

(1) Președintele Partidului ASR poate suspenda motivat executarea unei decizii
adoptate de Biroul Executiv Național, atunci când apreciază că aceasta:
   a) contravine Statutului sau Programului Politic;
   b) afectează grav interesele, unitatea sau imaginea partidului;
   c) poate genera consecințe juridice, financiare sau politice majore.

(2) Suspendarea produce efecte imediate și are caracter temporar.

(3) Decizia suspendată se reanalizează obligatoriu de Biroul Executiv Național
în termen de maximum 15 zile.

(4) Menținerea deciziei suspendate necesită votul favorabil a cel puțin două
treimi (2/3) din membrii Biroului Executiv Național.

(4.1) Votul prevăzut la alin. (4) nu poate avea loc în aceeași ședință
în care a fost exercitat veto-ul suspensiv și se desfășoară
numai după comunicarea motivării scrise a Președintelui
către toți membrii Biroului Executiv Național.

(5) În lipsa întrunirii majorității prevăzute la alin. (4), decizia este considerată
revocată de drept.

Art. 38.4 – Condiția de executorialitate a deciziilor BEN

(1) Deciziile Biroului Executiv Național produc efecte executive, juridice,
administrative sau externe numai dacă sunt contrasemnate:
   a) de Președintele Partidului, pentru toate deciziile cu caracter politic,
strategic, instituțional, electoral, de reprezentare publică, de alianță,
de structură de conducere sau care privesc direct Președintele sau
Secretarul General;
   b) de Secretarul General, exclusiv pentru deciziile administrative,
tehnice sau operaționale curente, care nu contravin poziției exprimate
a Președintelui și care nu intră sub incidența lit. a).

(1.1) Secretarul General NU poate contrasemna, valida, executa sau pune
în aplicare nicio decizie a Biroului Executiv Național care:
   a) a fost suspendată prin exercitarea veto-ului suspensiv al
Președintelui;
   b) contravine în mod expres poziției, deciziei sau mandatului
Președintelui Partidului;
   c) are ca efect direct sau indirect limitarea, suspendarea,
substituirea sau golirea de conținut a atribuțiilor Președintelui.

(2) Lipsa contrasemnării prevăzute la alin. (1) atrage inaplicabilitatea
deciziei și suspendă de drept orice efect juridic, administrativ sau extern
al acesteia.

(3) Contrasemnarea reprezintă verificarea de legalitate, oportunitate
statutară și conformitate cu Programul Politic și nu poate fi substituită
prin vot, hotărâre sau interpretare a unui alt organ statutar.

(4) Nicio structură a partidului nu poate pune în aplicare, comunica,
executa sau produce efecte în baza unei decizii a Biroului Executiv Național
care nu îndeplinește condiția de contrasemnare prevăzută de prezentul articol.

(5) Orice contrasemnare realizată cu încălcarea prezentului articol este
lovită de nulitate statutară absolută și nu produce niciun efect intern
sau extern.

Secțiunea 3 – Organe teritoriale de conducere

Art. 39 – Organele de conducere teritoriale

     e) comisia de control financiar intern;
     f) comisia de arbitraj.

(2) Adunarea generală sau Conferința este alcătuită din toți membrii organizației sau, după caz, din delegați aleși, potrivit regulamentelor interne.

(3) Adunarea generală sau Conferința are următoarele competențe principale:
     a) stabilește direcțiile politice și organizatorice la nivelul organizației;
     b) alege și revocă organele de conducere ale organizației teritoriale;
     c) aprobă rapoartele de activitate și situațiile financiare la nivelul organizației;
     d) aprobă propuneri, moțiuni și rezoluții adresate organelor superioare ale partidului;
     e) exercită orice alte atribuții prevăzute de Statut sau de regulamentele interne.

(4) Hotărârile Adunării generale sau ale Conferinței se adoptă cu majoritatea voturilor valabil exprimate, în condițiile de cvorum stabilite prin regulamentele interne.

(5) Organizarea, convocarea și desfășurarea Adunării generale sau a Conferinței se stabilesc prin regulamentele interne ale partidului.

Art. 40 – Mandatul organelor teritoriale

(1) Mandatul organelor de conducere teritoriale este de 4 ani, cu posibilitatea reînnoirii prin alegeri.

(2) În situații justificate, pot fi stabilite mandate provizorii sau interimare, în condițiile regulamentelor interne.

Secțiunea 4 – Comisii statutare și auxiliare

Art. 41 – Comisii naționale

(1) La nivel național funcționează următoarele comisii statutare:
     a) Comisia Națională de Etică și Integritate, cu rol de analiză a abaterilor disciplinare și de formulare a propunerilor de sancționare;
     b) Comisia Națională de Arbitraj, competentă să soluționeze contestațiile interne privind alegerile și sancțiunile;
     c) Comisia Națională de Control Financiar, cu atribuții de verificare și raportare a execuției financiare, în colaborare cu Autoritatea Electorală Permanentă.

(2) Organizarea și atribuțiile detaliate ale comisiilor se stabilesc prin regulamente aprobate de Biroul Executiv Național.

Art. 42 – Comisii teritoriale

(1) Pentru soluționarea diferendelor dintre membrii partidului sau dintre aceștia și conducerile organizațiilor partidului se constituie comisii de arbitraj la nivelul partidului și al organizațiilor sale teritoriale, în condițiile legii, ale prezentului Statut și ale regulamentelor interne.
(2) Celelalte comisii prevăzute la art. 41 pot fi constituite, după caz, și la nivel teritorial, în condițiile stabilite prin regulamentele interne.

Secțiunea 5 – Dispoziții privind funcționarea organelor

Art. 43 – Funcționarea organelor de conducere

(1) Ședințele organelor de conducere sunt legal constituite și funcționează în condițiile de cvorum și procedură stabilite prin prezentul Statut și regulamentele interne.

(2) Hotărârile se adoptă cu majoritatea prevăzută de Statut sau de regulamentele interne, după caz.

(3) Convocarea ședințelor organelor statutare se poate realiza prin orice mijloc de comunicare
care permite dovedirea transmiterii și recepționării, inclusiv poștă electronică, platforma
electronică oficială, mesagerie electronică sau alte mijloace stabilite prin regulamente interne.

(4) Ședințele organelor statutare pot avea loc fizic, online sau în format hibrid, cu condiția
asigurării identificării participanților, a dreptului de vot și a consemnării deciziilor în
proces-verbal.

(5) Hotărârile adoptate în cadrul ședințelor desfășurate online sau în format hibrid produc
aceleași efecte statutare ca cele adoptate în ședințe desfășurate fizic.




Art. 44 – Caracterul obligatoriu al hotărârilor

(1) Hotărârile organelor de conducere ierarhic superioare sunt obligatorii pentru toate structurile și membrii partidului.

(2) Nerespectarea acestora poate atrage răspunderea disciplinară, în condițiile stabilite de prezentul Statut și de regulamentele interne.

(3) În lipsa unor prevederi contrare exprese în prezentul Statut sau în regulamentele interne, ședințele organelor de conducere sunt legal constituite în prezența majorității simple a membrilor acestora (50% + 1), iar hotărârile se adoptă cu majoritate simplă a membrilor prezenți.

(4) Pentru deciziile privind modificarea Statutului, reorganizarea partidului, autodizolvarea partidului, alianțe politice, revocarea Președintelui sau a Secretarului General, este necesară o majoritate calificată de cel puțin două treimi (2/3), în condițiile prevăzute de prezentul Statut.

(5) În cazul în care, la prima convocare, ședința unui organ de conducere nu este statutar constituită din lipsă de cvorum, aceasta se reconvoacă în termenul stabilit prin regulament sau prin convocare.

(6) La a doua convocare, ședința este statutar constituită indiferent de numărul membrilor prezenți, dacă prezentul Statut nu prevede în mod expres altfel.

(7) Hotărârile adoptate în cadrul ședințelor desfășurate la a doua convocare produc efecte depline și sunt obligatorii pentru toate structurile și membrii partidului.

(8) Dispozițiile privind constituirea statutară a ședințelor la a doua convocare, indiferent de numărul membrilor prezenți, nu se aplică Congresului Național, modificării Statutului, dizolvării partidului și altor situații pentru care prezentul Statut sau legea impune expres condiții speciale de cvorum.

Art. 44.1 – Prevenirea blocajelor instituționale

(1) Nicio structură, organ sau persoană din cadrul Partidului Alianța Strategie pentru România (ASR) nu poate împiedica, prin inacțiune, refuz nejustificat sau obstrucționare, funcționarea normală a partidului sau aplicarea hotărârilor statutare.

(2) În cazul în care un organ statutar nu își exercită atribuțiile, refuză convocarea sau nu poate funcționa legal pentru o perioadă de timp care afectează activitatea partidului, organul ierarhic superior poate prelua temporar competențele strict necesare.

(3) Exercitarea temporară a competențelor potrivit alin. (2) se face exclusiv:
     a) în scopul asigurării continuității activității partidului;
     b) cu caracter provizoriu;
     c) cu obligația de a convoca sau restabili organul competent în cel mai scurt timp posibil.

(4) Deciziile adoptate în temeiul prezentului articol sunt supuse validării ulterioare de către organul statutar competent, imediat ce acesta devine funcțional.

(5) Abuzul de drept sau utilizarea nejustificată a prezentului mecanism constituie abatere statutară gravă.


Capitolul V – Funcții și mandate

Art. 45 – Funcțiile de conducere

(1) Funcțiile de conducere ale Partidului Alianța Strategie pentru România (ASR) sunt:
Președinte, Prim-vicepreședinte, Secretar General, Vicepreședinți, Trezorier și alți membri ai organelor executive.

(2) Alte funcții de conducere sau coordonare pot fi stabilite prin hotărârea organelor statutare competente.

Art. 45.1 – Funcții operaționale și de suport

(1) Pentru asigurarea funcționării eficiente a Partidului Alianța Strategie pentru România (ASR),
pot fi instituite funcții operaționale, administrative, tehnice sau de suport, distincte de funcțiile
statutare de conducere.

(2) Funcțiile prevăzute la alin. (1):
   a) nu sunt funcții statutare alese;
   b) nu conferă drept de reprezentare politică sau juridică a partidului;
   c) nu implică autonomie decizională;
   d) se exercită exclusiv în baza unui mandat sau contract distinct.

(3) Denumirea, atribuțiile, durata și modalitatea de ocupare a funcțiilor prevăzute la alin. (1)
se stabilesc prin decizie a Biroului Executiv Național, la propunerea Președintelui sau a
Secretarului General, după caz.

(4) Exercitarea unei funcții operaționale nu generează incompatibilitate cu o funcție statutară,
cu excepția cazurilor expres prevăzute de prezentul Statut sau de lege.

Art. 46 – Cooperarea instituțională

(1) În vederea asigurării coerenței între linia politică și activitatea administrativă a partidului, Secretarul General colaborează cu Președintele partidului.

(2) Președintele poate formula recomandări privind prioritățile organizatorice, iar Secretarul General le analizează și le integrează în activitatea administrativă, potrivit competențelor sale.

(3) Această cooperare nu afectează autonomia administrativă a Secretariatului General și nici competențele organelor executive colective ale partidului.

Art. 46.1 – Delimitarea funcțiilor politice și administrative

(1) Funcțiile politice de conducere ale Partidului Alianța Strategie pentru România (ASR) au rol de orientare, reprezentare și decizie politică și nu implică, prin ele însele, atribuții de gestiune administrativă sau financiară.

(2) Funcțiile administrative și tehnice ale partidului au rol de execuție, organizare și implementare a deciziilor statutare și nu pot fi utilizate pentru influențarea deciziilor politice interne.

(3) Exercitarea unei funcții politice nu conferă dreptul de a interveni în mod direct în activitatea administrativă sau financiară, în afara competențelor expres prevăzute de Statut.

(4) Orice situație de suprapunere, conflict sau interferență între funcțiile politice și cele administrative se soluționează de Biroul Executiv Național, cu avizul Comisiei de Etică și Integritate.

Art. 46.2 – Delegarea atribuțiilor Președintelui

(1) Președintele Partidului Alianța Strategie pentru România (ASR) poate delega, prin decizie scrisă, unele atribuții operative, organizatorice sau de reprezentare politică, către unul sau mai mulți membri ai partidului.

(2) Delegarea atribuțiilor nu afectează mandatul, autoritatea sau răspunderea statutară a Președintelui și nu constituie transfer, suspendare sau substituire de funcție.

(3) Delegarea poate fi:
     a) temporară sau pe durată determinată;
     b) limitată la anumite domenii, activități sau situații;
     c) revocabilă în orice moment, prin decizie a Președintelui.

(4) Persoanele delegate acționează exclusiv în limitele mandatului acordat și sub autoritatea Președintelui Partidului.

Art. 46.3 – Delegarea atribuțiilor Secretarului General

(1) Secretarul General al Partidului Alianța Strategie pentru România (ASR) poate delega, prin decizie scrisă, atribuții administrative, organizatorice sau operaționale către unul sau mai mulți membri ai partidului.

(2) Delegarea atribuțiilor poate viza, fără a se limita la:
     a) activitatea administrativă curentă;
     b) coordonarea internă a structurilor partidului;
     c) relația operativă cu organizațiile teritoriale;
     d) gestionarea evidențelor interne sau a Platformei electronice oficiale.

(3) Delegarea nu suspendă, nu limitează și nu afectează mandatul și răspunderea statutară a Secretarului General.

(4) Mandatul delegat este temporar, revocabil și strict limitat la atribuțiile prevăzute în decizia de delegare.

Art. 46.4 – Coordonatori desemnați

(1) Pentru asigurarea continuității, eficienței și operativității activității partidului, Președintele și Secretarul General pot desemna coordonatori pentru domenii specifice de activitate.

(2) Coordonatorii desemnați:
     a) nu reprezintă funcții statutare alese;
     b) nu dobândesc autonomie decizională;
     c) nu pot angaja partidul în raporturi juridice sau politice fără mandat expres;
     d) acționează exclusiv în baza și în limitele mandatului primit.

(3) Domeniile pentru care pot fi desemnați coordonatori pot include, fără a se limita la:
     a) organizare internă;
     b) comunicare și relații publice;
     c) relația cu organizațiile teritoriale;
     d) logistică, administrare și suport operațional.

(4) Desemnarea, atribuțiile, durata și revocarea coordonatorilor se stabilesc prin decizie scrisă a Președintelui sau a Secretarului General, după caz.

Art. 46.5 – Participarea la alegeri

(1) Membrii Partidului Alianța Strategie pentru România (ASR) care dețin funcții de conducere pot candida la alegeri locale, naționale, europarlamentare sau la alte funcții elective, în condițiile legii și ale prezentului Statut.

(2) Candidatura la o funcție electivă nu constituie, prin ea însăși, incompatibilitate statutară și nu atrage de drept suspendarea sau încetarea automată a funcției de conducere deținute în partid, în lipsa unei dispoziții exprese din lege sau a unei proceduri aplicate potrivit art. 48.
(3) Exercitarea dreptului de a candida reprezintă o expresie legitimă a activității politice și nu poate fi limitată prin interpretări restrictive ale prezentului Statut.

Art. 46.6 – Exercitarea funcției pe durata candidaturii

(1) Pe durata candidaturii la o funcție electivă, Președintele sau Secretarul General își pot exercita în continuare atribuțiile statutare, cu respectarea principiilor de legalitate, transparență și separare a resurselor partidului de cele ale campaniei electorale.

(2) În situația în care activitatea electorală necesită o implicare extinsă, titularul funcției poate delega temporar atribuții operative, potrivit art. 46.2–46.4.

(3) Delegarea atribuțiilor pe durata candidaturii nu afectează mandatul, autoritatea sau răspunderea statutară a titularului funcției.

Art. 46.7 – Situația incompatibilităților legale

(1) În cazul în care, ca urmare a alegerii într-o funcție publică, apare o incompatibilitate legală expres prevăzută de lege, aceasta se soluționează potrivit dispozițiilor legale aplicabile, fără a aduce atingere principiului continuității administrative a partidului.

(2) Până la clarificarea sau producerea efectelor incompatibilității legale, Președintele sau Secretarul General poate dispune delegarea temporară a atribuțiilor, fără a fi necesară încetarea automată a mandatului statutar.

(3) Încetarea mandatului de conducere în partid are loc numai:
     a) în condițiile expres prevăzute de lege; sau
     b) prin demisie voluntară; sau
     c) prin revocare statutară, potrivit prezentului Statut.

(4) Nicio incompatibilitate legală nu poate fi prezumată sau extinsă prin interpretare statutară

Art. 46.8 – Exercitarea unei funcții publice alese

(1) Dobândirea de către Președintele Partidului Alianța Strategie pentru România (ASR), Secretarul General sau orice alt membru al conducerii partidului a unei funcții publice alese, la nivel local, național, european sau internațional, nu atrage de drept suspendarea, încetarea sau incompatibilitatea mandatului statutar deținut în partid, cu excepția situațiilor în care legea prevede expres contrariul.

(2) Exercitarea unei funcții publice alese reprezintă o formă legitimă de activitate politică și nu poate fi considerată abatere statutară, lipsă de implicare sau temei de sancționare.

(3) În situația în care exercitarea funcției publice alese presupune o implicare extinsă sau o prezență prelungită în afara structurilor operative ale partidului, titularul mandatului poate dispune delegarea temporară a atribuțiilor sale, potrivit art. 46.2–46.4, fără a afecta mandatul statutar.

(4) Pe durata exercitării funcției publice alese, titularul își păstrează calitatea de membru al conducerii partidului, drepturile și obligațiile statutare, cu respectarea principiilor de separare a resurselor și a incompatibilităților legale.

(5) Nicio dispoziție statutară nu poate fi interpretată în sensul obligării la demisie dintr-o funcție de conducere a partidului ca urmare exclusivă a obținerii unei funcții publice alese.

Art. 46.9 – Interdicția interpretărilor abuzive privind incompatibilitățile

(1) Incompatibilitățile privind exercitarea funcțiilor de conducere în cadrul Partidului Alianța Strategie pentru România (ASR) sunt exclusiv cele prevăzute în mod expres de lege sau de prezentul Statut.

(2) Nicio incompatibilitate nu poate fi creată, extinsă sau dedusă prin interpretare, analogie, practică internă, uzanță politică sau decizie administrativă.

(3) Lipsa temporară de prezență fizică, implicarea într-o funcție publică aleasă, exercitarea atribuțiilor prin delegare sau desfășurarea activității politice în afara structurilor operative nu pot constitui, prin ele însele, temei pentru constatarea unei incompatibilități sau pentru aplicarea unor sancțiuni statutare.

(4) Orice interpretare a prezentului Statut care conduce la restrângerea drepturilor statutare ale unei persoane trebuie să fie:
     a) expres prevăzută de Statut sau de lege;
     b) motivată în scris;
     c) adoptată de organul statutar competent;
     d) supusă controlului Comisiei de Etică și Integritate și, după caz, al Comisiei Naționale de Arbitraj.

(5) Orice decizie adoptată cu încălcarea dispozițiilor prezentului articol este lovită de nulitate statutară.

Art. 47 – Mandatul funcțiilor

(1) Mandatul funcțiilor de conducere este de 4 ani și începe de la data validării oficiale de către organul competent.

(2) Mandatul poate fi reînnoit, în condițiile stabilite de prezentul Statut.

(3) Mandatul Președintelui Partidului ASR poate fi reînnoit succesiv, fără limitarea numărului de mandate, prin votul Congresului Național.

(4) Președintele și Secretarul General își exercită atribuțiile până la alegerea și validarea oficială a succesorilor, pentru asigurarea continuității administrative.

Art. 48 – Alegerea și incompatibilitățile

(1) Alegerea membrilor organelor de conducere ale partidului și ale organizațiilor sale teritoriale se face prin vot secret. Votul poate fi exprimat fizic sau prin mijloace electronice, numai dacă procedura utilizată garantează caracterul secret, unicitatea și integritatea votului, în condițiile stabilite prin regulamentele interne.

(2) O persoană nu poate deține simultan două funcții executive naționale ale partidului.

(3) Membrii organelor de conducere nu pot deține simultan funcții de conducere în alte partide politice.

(4) Situațiile de incompatibilitate se analizează și se soluționează de Biroul Executiv Național, cu avizul Comisiei de Etică și Integritate, care poate dispune, după caz, suspendarea temporară din funcție, în condițiile prezentului Statut.

(5) Dispozițiile prezentului articol nu se aplică Președintelui și Secretarului
General în situațiile în care absențele sunt determinate de activitatea politică,
electorală, instituțională sau de exercitarea unei funcții publice alese.

Art. 48.1 – Participarea la ședințe și absențele nemotivate

(1) Membrii aleși sau desemnați în organele de conducere ale Partidului ASR au obligația de a participa activ la ședințele forurilor din care fac parte.

(2) Absența este considerată motivată numai dacă este justificată în scris, anterior sau ulterior ședinței, în condițiile stabilite prin regulamentele interne.

(3) Acumularea a trei (3) absențe nemotivate consecutive sau a cinci (5) absențe nemotivate într-un interval de 12 luni constituie abatere statutară.

(4) Situațiile prevăzute la alin. (3) se constată de organul executiv competent sau de Secretariatul General și se comunică persoanei în cauză.

Art. 48.1.1 – Absențe motivate de activitatea electorală

(1) Nu constituie absență nemotivată, în sensul art. 48.1 și art. 50.1, absența de la ședințele organelor statutare determinată de:
     a) participarea la campanii electorale, activități de promovare politică sau evenimente oficiale în calitate de candidat al Partidului ASR;
     b) deplasări interne sau externe efectuate în interes electoral sau politic al partidului;
     c) activități politice desfășurate în baza unui mandat sau cu informarea prealabilă a conducerii partidului.

(2) Absențele prevăzute la alin. (1) sunt considerate motivate, cu condiția informării prealabile sau ulterioare, în termen rezonabil, a organului din care face parte persoana în cauză.

(3) Dispozițiile prezentului articol se aplică în mod corespunzător Președintelui, Secretarului General și oricărui membru al conducerii care candidează la alegeri în numele sau cu susținerea Partidului ASR.

Art. 48.2 – Incompatibilități funcționale și profesionale

(1) Exercitarea unei funcții de conducere în cadrul Partidului Alianța Strategie pentru România (ASR) este incompatibilă cu orice situație în care persoana respectivă ar putea influența, decide sau controla în mod direct decizii care privesc propriul interes profesional, patrimonial sau instituțional.

(2) Membrii organelor de conducere care dețin funcții publice, funcții administrative, poziții de conducere în instituții publice sau contracte cu autorități publice au obligația de a se abține de la orice decizie a partidului care vizează direct instituția, domeniul sau poziția respectivă.

(3) Membrii organelor de conducere care sunt angajați, colaboratori sau contractori ai partidului nu pot participa la luarea deciziilor privind bugetul, remunerarea, evaluarea sau continuarea raporturilor contractuale care îi privesc.

(4) Situațiile de incompatibilitate funcțională se declară potrivit art. 61.4 și se analizează de Biroul Executiv Național, cu avizul Comisiei de Etică și Integritate.

(5) Nerespectarea obligației de abținere constituie abatere statutară gravă.

Art. 49 – Vacanța funcțiilor

(1) În cazul vacantării unei funcții de conducere, aceasta poate fi ocupată temporar prin decizia Biroului Executiv Național.

(2) Mandatul provizoriu nu poate depăși 6 luni, cu excepția situațiilor justificate de calendarul electoral sau statutar.

(3) Interimatul pentru funcția de Președinte al Partidului sau de Secretar General poate fi instituit exclusiv în caz de:
   a) deces;
   b) demisie scrisă și definitivă;
   c) imposibilitate obiectivă și definitivă constatată prin documente oficiale.

(4) Instituirea unui interimat în alte condiții este interzisă și este nulă de drept.

Art. 50 – Încetarea mandatului

(1) Mandatul unei funcții de conducere încetează prin:
     a) expirarea duratei mandatului;
     b) demisie;
     c) revocare prin vot;
     d) pierderea calității de membru;
     e) deces.

(2) Revocarea din funcție a Președintelui sau a Secretarului General se face prin votul Congresului Național, în condițiile prezentului Statut.

(2.1) Revocarea Președintelui Partidului sau a Secretarului General nu poate
fi realizată prin interpretări extinse, proceduri indirecte, sancțiuni disciplinare sau mecanisme administrative, ci exclusiv prin votul Congresului Național, în condițiile prezentului Statut.

(2.2) Suspendarea temporară din funcție a Președintelui Partidului sau a Secretarului General nu poate produce, direct sau indirect, efecte echivalente unei revocări, încetări de mandat sau limitări substanțiale ale atribuțiilor statutare.

(3) În situații excepționale de urgență administrativă, Secretarul General poate dispune măsuri provizorii strict necesare, care se supun validării Biroului Executiv Național la prima ședință.

(4) Măsurile provizorii adoptate de Secretarul General în condițiile alin. (3) produc efecte de la data emiterii și rămân valabile până la validarea sau respingerea lor de către Biroul Executiv Național, fără a putea fi sancționat Secretarul General pentru exercitarea atribuțiilor sale statutare, dacă acestea au fost adoptate cu bună-credință și în interesul partidului.

Art. 50.1 – Încetarea mandatului pentru neparticipare

(1) Mandatul unei persoane alese sau desemnate într-o funcție de conducere încetează de drept în următoarele situații:
     a) acumularea a trei (3) absențe nemotivate consecutive de la ședințele organului din care face parte;
     b) acumularea a cinci (5) absențe nemotivate într-un interval de 12 luni.

(2) Încetarea mandatului se constată prin decizie a Biroul executiv al structurii respective sau, după caz, a Biroului Executiv Național, fără a fi necesar votul forului din care face parte persoana în cauză.

(3) Decizia de constatare se comunică persoanei vizate și produce efecte de la data comunicării.

(4) Persoana al cărei mandat a încetat potrivit alin. (1) poate formula contestație, în termen de 15 zile, la Comisia Națională de Arbitraj, fără ca formularea contestației să suspende efectele deciziei.

(5) Funcția devenită vacantă se ocupă potrivit prevederilor art. 49 privind vacanța funcțiilor.

Art. 50.1.1 – Limitarea aplicării încetării de drept a mandatului

(1) Dispozițiile art. 50.1 privind încetarea de drept a mandatului pentru
absențe nemotivate NU se aplică Președintelui Partidului și Secretarului
General.

(2) În cazul Președintelui Partidului și al Secretarului General, orice
constatare privind neparticiparea, absențele sau neîndeplinirea atribuțiilor
poate fi analizată exclusiv de Congresul Național, în condițiile art. 50 alin. (2)
și ale dispozițiilor speciale privind revocarea.

(3) Nicio decizie administrativă, constatare sau hotărâre a unui organ inferior
Congresului Național nu poate avea ca efect încetarea, suspendarea sau
limitarea mandatului Președintelui sau Secretarului General.

Art. 50.2 – Raportul de activitate și închiderea mandatului

(1) La expirarea mandatului, orice persoană care a exercitat o funcție de conducere în cadrul Partidului ASR are obligația de a prezenta un raport de activitate forului statutar competent.

(2) Raportul de activitate se supune dezbaterii și aprobării organului care a validat mandatul respectiv sau organului ierarhic superior, după caz.

(3) Mandatul se consideră încheiat din punct de vedere statutar la data dezbaterii raportului de activitate, indiferent de rezultatul votului asupra acestuia.

(4) Refuzul, neprezentarea sau întârzierea nejustificată a raportului de activitate nu are ca efect prelungirea mandatului și nu împiedică ocuparea funcției de către un succesor ales sau desemnat conform prezentului Statut.

(5) Neîndeplinirea obligației de prezentare a raportului de activitate poate constitui abatere statutară și poate atrage răspunderea disciplinară, în condițiile prezentului Statut.



Capitolul VI – Comisii și structuri interne

Art. 51 – Comisiile statutare

(1) Partidul Alianța Strategie pentru România (ASR) organizează comisiile statutare obligatorii prevăzute la art. 41 și art. 42 și poate organiza, în funcție de necesitățile politice și administrative, alte comisii și structuri interne de specialitate.

(2) Comisiile suplimentare pot include, fără a se limita la:
     a) Comisia de Organizare;
     b) Comisia de Resurse Umane;
     c) Comisia de Statut și Regulament;




(3) Comisiile suplimentare prevăzute la alin. (2) pot fi constituite progresiv, prin decizia organelor competente, potrivit etapelor de dezvoltare ale partidului.

Art. 52 – Constituirea comisiilor

(1) Comisiile sunt alcătuite din membri aleși sau desemnați prin vot în cadrul forurilor statutare competente. Membrii comisiilor de arbitraj sunt aleși, în condițiile legii și ale regulamentelor interne.

(2) Mandatul membrilor comisiilor este egal cu durata mandatului structurilor de conducere care i-au ales sau desemnat, dacă nu se prevede altfel, fără a putea depăși 4 ani în cazul membrilor comisiilor de arbitraj.

(3) Componența fiecărei comisii trebuie să fie în număr impar, pentru asigurarea unei majorități clare în procesul decizional.

(4) Președintele și secretarul comisiei fac parte din numărul total al membrilor acesteia.

Art. 53 – Funcționarea comisiilor

(1) Comisiile își desfășoară activitatea cu autonomie funcțională, în limitele competențelor stabilite prin prezentul Statut și regulamentele interne.

(2) Comisiile colaborează cu organele executive ale partidului în vederea aplicării hotărârilor statutare și organizatorice.

(3) Comisiile nu pot substitui atribuțiile organelor de conducere ale partidului.

(4) Comisiile statutare nu pot fi utilizate ca instrument de presiune politică, de blocare a activității statutare sau de eliminare arbitrară a unor membri sau conducători ai partidului, iar exercitarea atribuțiilor acestora trebuie să respecte principiile imparțialității, proporționalității și bunei-credințe.

Art. 54 – Conducerea și deciziile comisiilor

(1) Fiecare comisie are un președinte, un secretar și minimum trei membri.

(2) Numărul minim de membri include președintele și secretarul comisiei.

(3) Deciziile comisiilor se adoptă cu majoritatea membrilor prezenți, în condițiile stabilite prin regulamentul propriu.

Art. 55 – Avize și rapoarte

(1) Comisiile pot emite recomandări, avize și rapoarte interne, în limitele competențelor lor.

(2) În cazul Comisiei de Etică și Integritate, avizul acesteia este obligatoriu anterior adoptării unei decizii de suspendare sau excludere, însă decizia finală aparține organului statutar competent.

(3) Procedura disciplinară se desfășoară cu respectarea dreptului la apărare și a principiilor echității interne.

(4) În cazul în care organul statutar competent se abate de la avizul unei comisii statutare,
decizia trebuie să fie motivată în scris.

Art. 56 – Regulamente interne

(1) Regulamentele de funcționare ale comisiilor se aprobă de Biroul Executiv Național.

(2) Regulamentele sunt publicate în Platforma electronică oficială și/sau registrul intern digital al partidului și sunt accesibile membrilor activi.

(3) Propunerile de regulamente pot fi inițiate de comisii, de Biroul Executiv Național sau de Secretarul General.

(4) Regulamentele interne nu pot introduce, modifica sau restrânge:
   a) atribuțiile Președintelui Partidului;
   b) atribuțiile Secretarului General;
   c) condițiile de exercitare a mandatului acestora;
   d) proceduri indirecte de suspendare sau revocare.

Orice dispoziție contrară este nulă de drept.


Capitolul VII – Disciplină și sancțiuni

Art. 57 – Răspunderea disciplinară

(1) Membrii Partidului ASR au obligația de a respecta Statutul, regulamentele interne și hotărârile organelor de conducere.

(2) Încălcarea acestora atrage răspunderea disciplinară, în condițiile prezentului Statut și ale regulamentelor interne.

Art. 57.1 – Confidențialitatea documentelor de înscriere și a evidențelor interne

(1) Constituie abatere disciplinară gravă: divulgarea, transmiterea, publicarea, copierea neautorizată sau utilizarea în interes personal ori împotriva partidului a cererilor de adeziune, fișelor de înscriere, listelor interne, registrelor de membri și a oricăror date rezultate din acestea.

(2) Faptele prevăzute la alin. (1) pot atrage, în funcție de gravitate, suspendarea, retragerea sprijinului politic sau excluderea, conform art. 58–62, fără a exclude răspunderea civilă/penală, dacă este cazul.


Art. 58 – Sancțiuni disciplinare

(1) Sancțiunile disciplinare care pot fi aplicate membrilor Partidului ASR sunt:
     a) avertisment scris;
     b) suspendarea temporară din calitatea de membru sau din funcțiile deținute;
     c) retragerea sprijinului politic;
     d) excluderea din partid.

(2) Sancțiunile se aplică gradual și proporțional cu gravitatea faptei.

Art. 59 – Principii de sancționare

(1) Sancțiunile disciplinare se aplică ținând seama de:
     a) gravitatea faptei;
     b) circumstanțele în care a fost săvârșită;
     c) conduita anterioară a membrului;
     d) impactul asupra imaginii, funcționării și intereselor partidului.

Art. 60 – Inițierea procedurii disciplinare

(1) Procedura disciplinară poate fi inițiată de:
     a) Biroul Executiv al structurii din care face parte membrul;
     b) Biroul Executiv Național;
     c) Comisia de Etică și Integritate, din oficiu.

(2) Sesizarea se face în scris și se transmite Comisiei de Etică și Integritate, împreună cu documentele justificative.

Art. 61 – Dreptul la apărare și conflictul de interese

(1) Înainte de aplicarea oricărei sancțiuni, membrul are dreptul la:
     a) informare cu privire la faptele imputate;
     b) prezentarea apărării și a punctului de vedere;
     c) audiere, publică sau nepublică, după caz.

(2) Membrii care sunt soți, rude sau afini până la gradul al doilea inclusiv nu pot participa la vot în proceduri care privesc direct persoana respectivă.

(3) În astfel de situații, votul exprimat este considerat abținere de drept și se consemnează în procesul-verbal.

(4) Niciun membru nu poate participa la luarea unei decizii care îl privește direct sau în care are un interes personal ori patrimonial.

(5) Conflictul de interese este interzis în toate organele și structurile Partidului Alianța Strategie pentru România (ASR), indiferent de nivelul de organizare. Orice membru care se află într-o situație de conflict de interese real sau potențial are obligația de a o declara și de a se abține de la inițierea, participarea sau votul în deciziile care îl privesc direct sau indirect.

Art. 61.1 – Măsuri provizorii de protecție instituțională

(1) În situații de urgență sau de gravitate deosebită, care pot aduce prejudicii serioase
intereselor politice, juridice, financiare sau de imagine ale Partidului ASR, Președintele
Partidului poate dispune, prin decizie motivată, una sau mai multe dintre următoarele măsuri
provizorii:
     a) suspendarea temporară din funcția de conducere deținută în partid;
     b) suspendarea temporară a calității de membru;
     c) retragerea temporară a dreptului de a reprezenta public partidul;
     d) interdicția temporară de a utiliza numele, sigla sau resursele partidului.

(2) Măsurile prevăzute la alin. (1) pot fi dispuse în cazuri precum, fără a se limita la:
     a) acțiuni publice sau private de natură să submineze linia politică a partidului;
     b) insubordonare gravă față de deciziile organelor statutare;
     c) prejudicii de imagine aduse partidului prin fapte sau declarații publice;
     d) încălcări grave ale Statutului sau ale Cartei de Etică;
     e) acțiuni individuale desfășurate în numele partidului fără mandat statutar;
     f) orice faptă care pune în pericol funcționarea, unitatea sau credibilitatea partidului.
     g) punerea sub urmărire penală pentru fapte săvârșite cu intenție, care sunt incompatibile
cu valorile partidului sau care pot afecta grav imaginea, credibilitatea ori interesele
politice ale Partidului ASR.

(3) Decizia Președintelui are caracter provizoriu și produce efecte imediate.

(3.1) Măsurile dispuse în temeiul prezentului articol au caracter administrativ și preventiv,
nu constituie sancțiuni disciplinare și nu aduc atingere prezumției de nevinovăție.

(4) Decizia se comunică de îndată Biroului Executiv Național și Comisiei de Etică și Integritate,
care au obligația de a analiza situația și de a propune, în termen de maximum 30 de zile,
menținerea, modificarea sau încetarea măsurii.

(5) Măsura provizorie încetează de drept dacă nu este confirmată prin votul Biroului Executiv
Național sau prin decizia Comisiei de Etică și Integritate, după caz.

(5.1) Măsurile provizorii dispuse în cazul punerii sub urmărire penală încetează de drept
în situația clasării cauzei, renunțării la urmărirea penală sau a achitării definitive,
fără a fi necesară o decizie suplimentară.

(6) Persoana vizată are dreptul la apărare și la contestarea măsurii conform procedurilor statutare.

(7) Pentru punerea în aplicare a măsurilor provizorii, Președintele poate solicita sprijinul
Secretarului General și al structurilor administrative ale partidului.

(8) Măsurile provizorii prevăzute de prezentul articol au caracter excepțional, temporar și preventiv, nu pot înlocui procedura disciplinară și nu pot produce efecte definitive fără parcurgerea procedurilor statutare prevăzute la art. 57–62.

Art. 61.1.2 – Limitarea măsurilor provizorii privind funcțiile supreme

(1) Măsurile provizorii dispuse cu privire la Președintele Partidului sau la Secretarul General nu pot avea o durată mai mare de 30 de zile calendaristice, indiferent de natura sau temeiul acestora.

(2) La expirarea termenului prevăzut la alin. (1), măsura provizorie încetează de drept, fără a fi necesară o decizie suplimentară.

(3) Prelungirea, reînnoirea sau reiterarea sub orice formă a unei măsuri provizorii este interzisă și este lovită de nulitate statutară absolută.

(4) Orice act, decizie sau procedură adoptată cu încălcarea prezentului articol nu produce niciun efect statutar, administrativ sau extern.

(5) Interdicția prevăzută la alin. (3) se aplică indiferent de autorul, organul statutar, comisia, structura sau persoana care dispune măsura, indiferent de denumirea, temeiul invocat sau forma acesteia și vizează orice act, decizie sau procedură care produce efecte identice sau echivalente unei măsuri provizorii, chiar dacă este prezentată sub o altă calificare.

Art. 61.2 – Reprezentare neautorizată a partidului

(1) Este strict interzis oricărui membru, simpatizant, voluntar sau candidat al Partidului Alianța Strategie pentru România (ASR) să reprezinte partidul, să emită declarații, să poarte negocieri, să semneze documente sau să își asume angajamente în numele partidului, fără un mandat statutar sau scris acordat de organul competent.

(2) Se consideră reprezentare neautorizată inclusiv, fără a se limita la:
     a) declarații publice sau în mass-media făcute „în numele ASR”;
     b) negocieri politice, electorale sau instituționale fără mandat;
     c) semnarea de documente, protocoale, acorduri sau corespondență oficială;
     d) utilizarea siglei, denumirii sau poziției partidului pentru susținerea unor interese personale sau externe.

(3) Reprezentarea neautorizată a partidului constituie abatere disciplinară gravă.

(4) În funcție de gravitatea faptei, se pot aplica una sau mai multe dintre următoarele sancțiuni:
     a) suspendarea temporară din funcție sau din calitatea de membru;
     b) retragerea sprijinului politic;
     c) excluderea din partid.

(5) Aplicarea sancțiunilor nu exclude răspunderea juridică personală a celui care a acționat fără mandat.

Art. 61.2.1 – Utilizarea neautorizată a semnului permanent

(1) Utilizarea neautorizată a semnului permanent, a elementului grafic al acestuia, a siglei sau a identității vizuale ale partidului, în afara condițiilor prevăzute de prezentul Statut și Anexa nr. 1, constituie abatere statutară gravă.

(2) Sunt considerate utilizări neautorizate, fără a se limita la:
   a) modificarea proporțiilor, culorilor sau structurii semnului permanent;
   b) crearea de variante grafice neaprobate;
   c) utilizarea semnului permanent în scopuri personale, comerciale sau politice externe partidului;
   d) asocierea semnului permanent cu mesaje sau acțiuni neasumate de organele statutare competente.

(3) Aplicarea sancțiunilor nu exclude răspunderea civilă sau penală, dacă fapta întrunește elementele constitutive ale unei încălcări legale.

Art. 61.3 – Dezavuarea publică a declarațiilor neautorizate

(1) În situația în care un membru, simpatizant, voluntar sau candidat al Partidului Alianța Strategie pentru România (ASR) formulează declarații, inițiază acțiuni sau întreprinde demersuri publice prezentate sau percepute ca fiind realizate în numele partidului, fără a avea un mandat statutar sau expres, conducerea partidului are dreptul de a se delimita public de acestea.

(2) Dreptul de dezavuare publică aparține:
     a) Președintelui Partidului;
     b) Biroului Executiv Național.

(3) Dezavuarea publică constă în comunicarea oficială a faptului că declarațiile, acțiunile sau demersurile respective nu reprezintă poziția Partidului ASR și nu angajează partidul din punct de vedere politic, juridic sau instituțional.

(4) Exercitarea dreptului de dezavuare publică nu exclude inițierea sau continuarea unei proceduri disciplinare, în condițiile prezentului Statut.

(5) Dezavuarea publică poate fi dispusă independent de aplicarea unei sancțiuni și are ca scop exclusiv protejarea intereselor, unității, imaginii și credibilității partidului.

Art. 61.3.1 – Acțiuni contrare disciplinei statutare

(1) Constituie abatere disciplinară gravă orice acțiune intenționată a unui membru care are ca efect subminarea unității, autorității organelor statutare, funcționării sau imaginii publice a Partidului ASR.

(2) Sunt considerate acțiuni de sabotaj, fără a se limita la:
     a) inițierea sau susținerea de structuri paralele, grupări interne organizate sau demersuri de tip „facțiune”, în afara procedurilor statutare;
     b) boicotarea deliberată a ședințelor, proceselor interne sau campaniilor partidului, în scop de blocaj instituțional;
     c) discreditarea publică repetată și nejustificată a conducerii, a organelor statutare sau a deciziilor acestora, atunci când aceasta prejudiciază grav partidul;
     d) transmiterea către terți, mass-media sau alte partide a unor informații interne cu scop vădit de prejudiciere;
     e) orice demers intern sau extern realizat cu scopul de a împiedica aplicarea hotărârilor statutare ori de a produce scindarea partidului.

(3) În cazul faptelor prevăzute la alin. (1) – (2), se pot aplica sancțiuni potrivit art. 58, inclusiv suspendarea, retragerea sprijinului politic sau excluderea, cu respectarea dreptului la apărare și a procedurilor interne.

(4) Organizarea de majorități artificiale, înțelegeri informale sau strategii
interne având ca scop exclusiv preluarea ostilă a conducerii partidului constituie
abatere statutară gravă.

Art. 61.3.2 – Măsuri privind protejarea stabilității conducerii

(1) Tentativa de înlăturare, suspendare, neutralizare sau subordonare a Președintelui Partidului sau a Secretarului General prin mijloace indirecte constituie abatere statutară gravă.

(2) Faptele prevăzute la alin. (1) atrag:
   a) nulitatea absolută a tuturor actelor emise în acest scop;
   b) răspunderea disciplinară individuală a inițiatorilor;
   c) interdicția ocupării unei funcții de conducere în cadrul partidului, pe o perioadă de până la 5 ani, stabilită prin decizie motivată.

Art. 61.4 – Declarația internă de interese și incompatibilități

(1) Membrii Partidului Alianța Strategie pentru România (ASR) care dețin funcții de conducere, funcții elective sau poziții cu putere decizională sunt obligați să depună o declarație internă de interese și incompatibilități.

(2) Declarația internă de interese cuprinde, fără a se limita la:
     a) funcții politice sau administrative deținute în afara partidului;
     b) activități profesionale, comerciale sau contractuale relevante;
     c) relații de rudenie sau afinitate cu persoane care pot beneficia de decizii ale partidului;
     d) orice situație care poate genera un conflict de interese real sau potențial.

(3) Declarația se depune la preluarea funcției și se actualizează anual sau ori de câte ori intervine o modificare relevantă.

(4) Declarațiile interne de interese sunt confidențiale și se utilizează exclusiv în scop statutar, de către:
     a) Biroul Executiv Național;
     b) Comisia de Etică și Integritate;
     c) alte organe competente, strict în limitele atribuțiilor lor.
(5) Nedeclararea sau declararea incompletă ori falsă a intereselor poate constitui abatere statutară și atrage răspunderea disciplinară, potrivit prezentului Statut.

Art. 62 – Decizia și căile de atac

(1) Comisia de Etică și Integritate analizează sesizarea și emite un aviz motivat.

(2) Decizia de sancționare se adoptă de organul statutar competent, potrivit nivelului de organizare.

(3) Deciziile de sancționare pot fi contestate la Comisia Națională de Arbitraj în termen de 15 zile calendaristice de la comunicare.

(4) Hotărârea Comisiei Naționale de Arbitraj este definitivă la nivel statutar.

Art. 62.1 – Termene imperative

(1) Nerespectarea termenelor statutare în procedurile care privesc Președintele Partidului sau Secretarul General atrage decăderea de drept din competența de soluționare a cauzei.

(2) În acest caz, măsura contestată încetează automat.


Capitolul VIII – Resurse financiare

Art. 63 – Sursele de finanțare

(1) Finanțarea Partidului ASR se realizează exclusiv din sursele permise de lege, după cum urmează:
     a) cotizațiile membrilor;
     b) donații, legate și alte liberalități, în condițiile legii;
     c) venituri provenite din activități proprii, în condițiile legii;
     d) subvenții de la bugetul de stat, potrivit legislației în vigoare;
     e) împrumuturi în bani de la persoane fizice și juridice, în condițiile legii.

(2) Patrimoniul inițial al partidului este constituit din contribuțiile membrilor fondatori și este declarat distinct, conform legii, prin documentele depuse la autoritățile competente.

Art. 64 – Administrarea fondurilor

(1) Administrarea fondurilor Partidului ASR se realizează de către Trezorierul național, cu respectarea legislației financiar-contabile și a normelor Autorității Electorale Permanente.

(2) Trezorierul național răspunde exclusiv pentru legalitatea, corectitudinea și transparența gestiunii financiare în fața Autorității Electorale Permanente și a organelor statutare competente.

(3) Activitatea financiară este supusă controlului Comisiei Naționale de Control Financiar.

Art. 65 – Rolul Secretarului General

(1) Secretarul General exercită coordonarea administrativă a activităților financiare, fără a interveni în actele de gestiune financiară.

(2) Secretarul General avizează proiectul de buget și poate solicita rapoarte de activitate financiară în scop de monitorizare administrativă.

(3) În cazul constatării unor neconformități, Secretarul General poate sesiza Biroul Executiv Național pentru dispunerea măsurilor statutare.

Art. 66 – Buget și raportare

(1) Orice cheltuială se efectuează numai în baza bugetului aprobat de Biroul Executiv Național.

(2) Trezorierul național întocmește rapoarte financiare semestriale și anuale, care se supun aprobării Biroului Executiv Național.

(3) Rapoartele financiare se transmit Autorității Electorale Permanente, în condițiile și termenele prevăzute de lege.




Art. 67 – Interdicții

Este interzisă finanțarea partidului din surse ilegale, din străinătate sau prin orice mecanism care poate genera conflict de interese, dependență politică ori încălcarea legislației în vigoare.

Art. 68 – Transparență financiară

(1) Partidul ASR asigură publicarea informațiilor financiare prevăzute de lege, în scopul garantării transparenței față de membri și opinia publică.

(2) Documentele interne, registrele și arhivele partidului sunt proprietatea acestuia și sunt protejate conform regulamentelor interne și legislației aplicabile.

(3) Accesul sau utilizarea neautorizată a documentelor interne constituie abatere disciplinară gravă.

Art. 68.1 – Conflictul de interese și remunerația funcțiilor de conducere

(1) Funcțiile de conducere politică din cadrul Partidului Alianța Strategie pentru România (ASR) au caracter voluntar și neremunerat.

(2) Membrii care dețin funcții de conducere în organele statutare ale partidului nu pot primi salarii, indemnizații, onorarii sau alte forme de remunerație pentru exercitarea acestor funcții, din fondurile partidului.

(3) Prevederile alin. (1) – (2) nu exclud:
     a) decontarea cheltuielilor efectuate în interesul partidului, în condițiile legii și ale regulamentelor interne;
     b) angajarea unor membri ai partidului în structuri administrative sau tehnice ale partidului, în baza unui contract distinct, dacă activitatea respectivă nu este aferentă unei funcții de conducere politică și dacă nu generează conflict de interese.

(4) Membrii organelor de conducere care se află într-o situație de conflict de interese real sau potențial au obligația de a o declara și de a se abține de la participarea la luarea deciziilor care îi privesc direct.

(5) Încălcarea dispozițiilor prezentului articol constituie abatere statutară gravă și poate atrage sancțiuni disciplinare, inclusiv suspendarea din funcție sau excluderea din partid, potrivit prezentului Statut.

Art. 68.2 – Contracte cu persoane apropiate și prevenirea conflictelor de interese

(1) Partidul Alianța Strategie pentru România (ASR) nu poate încheia contracte, convenții sau angajamente financiare cu persoane aflate în relații de rudenie, afinitate sau interese directe cu membrii organelor de conducere, fără respectarea condițiilor prevăzute de prezentul articol.

(2) În sensul prezentului articol, se consideră persoane apropiate:
     a) soțul sau soția;
     b) rudele și afinii până la gradul al doilea inclusiv;
     c) persoanele fizice sau juridice în care membrii conducerii dețin calitatea de asociat, administrator, angajat sau beneficiar real.

(3) Încheierea unor astfel de contracte este permisă numai în mod excepțional, dacă sunt îndeplinite cumulativ următoarele condiții:
     a) existența unei necesități obiective pentru partid;
     b) respectarea principiilor de legalitate, transparență și concurență;
     c) aprobarea expresă a Biroului Executiv Național;
     d) avizul prealabil al Comisiei de Etică și Integritate.

(4) Membrul aflat în situația prevăzută la alin. (2) este obligat să se abțină de la orice formă de inițiere, negociere, vot sau influențare a deciziei.

(5) Încălcarea dispozițiilor prezentului articol atrage nulitatea internă a actului și constituie abatere statutară gravă, sancționabilă conform prezentului Statut.


Capitolul IX – Relații internaționale

Art. 69 – Cooperare internațională

(1) Partidul Alianța Strategie pentru România (ASR) poate desfășura activități de cooperare, dialog și schimb de experiență cu organizații politice, civice sau instituționale internaționale, regionale sau europene, care împărtășesc valorile democratice și respectă suveranitatea națională a României.

(2) Orice formă de cooperare internațională se realizează cu respectarea Constituției României, a Legii nr. 14/2003 privind partidele politice și fără afectarea independenței politice și decizionale a partidului.

Art. 70 – Decizia privind relațiile externe

(1) Stabilirea relațiilor de cooperare internațională se face prin hotărârea Congresului Național sau, după caz, a Biroului Executiv Național, în limitele competențelor stabilite prin prezentul Statut.

(2) Partidul ASR nu poate încheia acorduri sau angajamente internaționale care contravin legislației române ori care pot afecta suveranitatea, independența sau ordinea constituțională a statului român.

Art. 71 – Departamentul pentru Relații Externe

(1) Activitatea de relații internaționale este coordonată de Departamentul pentru Relații Externe, structură internă cu rol consultativ și de coordonare.

(2) Departamentul pentru Relații Externe funcționează în subordinea Președintelui Partidului și include membri desemnați dintre membrii partidului, potrivit deciziilor Biroului Executiv Național.

(3) Departamentul nu are atribuții executive și nu poate angaja partidul în relații juridice sau politice externe fără un mandat expres.

Art. 72 – Reprezentarea externă

(1) Reprezentarea Partidului ASR în relațiile externe se realizează exclusiv pe baza unui mandat scris, acordat de Președinte sau de Biroul Executiv Național, după caz.

(2) Președintele partidului este principalul reprezentant în relațiile internaționale.

(3) Secretarul General sau alți membri ai partidului pot reprezenta partidul în plan extern numai în baza unui mandat expres și limitat, acordat potrivit alin. (1).

(4) Departamentul pentru Relații Externe elaborează anual un raport de activitate, care se prezintă Biroului Executiv Național.


Capitolul X – Consultarea membrilor și transparență

Art. 73 – Consultarea membrilor

(1) Membrii Partidului ASR pot fi consultați prin referendum intern, dezbateri statutare, platforme digitale, întâlniri tematice, chestionare sau alte forme de exprimare democratică, stabilite prin regulamente interne.

(2) Procedura, condițiile și efectele consultărilor interne se stabilesc prin regulamente adoptate de organele competente ale partidului.

Art. 73.1 – Proceduri digitale și vot intern prin Platforma oficială

(1) Partidul poate desfășura prin Platforma electronică oficială proceduri interne precum: consultări, validări, confirmări, sondări interne și alte mecanisme decizionale stabilite de regulamentele interne.

(2) Votul intern electronic poate fi utilizat numai dacă este prevăzut de Statut sau de regulamentele interne aprobate de BEN și dacă sunt asigurate cumulativ:
     a) identificarea și eligibilitatea membrului (drept de vot);
     b) unicitatea votului;
     c) confidențialitatea votului, unde este cazul;
     d) trasabilitatea procesului și posibilitatea unui audit intern;
     e) arhivarea rezultatelor și a procesului-verbal digital.

(3) Rezultatele procedurilor digitale produc efecte interne numai dacă sunt realizate conform prezentului Statut și regulamentelor interne aplicabile.

Art. 74 – Inițierea consultărilor

(1) Inițierea unei consultări interne poate avea loc prin:
     a) decizia Biroului Executiv Național;
     b) solicitarea motivată a cel puțin unei treimi din organizațiile județene;
     c) petiție semnată de minimum 20% din membrii înregistrați în Registrul Național de Evidență al Membrilor.

Art. 75 – Valorificarea rezultatelor

(1) Rezultatele consultărilor interne sunt centralizate și analizate de organele competente ale partidului.

(2) Concluziile consultărilor pot fi prezentate într-un raport intern, comunicat membrilor partidului, și pot fundamenta decizii politice sau organizatorice.

(3) Publicarea externă a concluziilor se face numai în condițiile stabilite de Biroul Executiv Național.

Art. 76 – Transparența decizională

(1) Deciziile organelor de conducere sunt consemnate în procese-verbale și documente oficiale, care sunt puse la dispoziția membrilor partidului, în condițiile stabilite de regulamentele interne.

(2) Secretarul General asigură gestionarea, arhivarea și comunicarea internă a proceselor-verbale, hotărârilor și informărilor relevante.

(3) Organizațiile județene pot propune proiecte de hotărâri, regulamente sau poziții politice, care sunt supuse analizei Consiliului Politic Național, dacă sunt susținute de cel puțin trei (3) organizații județene distincte.

(4) Propunerile se transmit în scris către Secretariatul General și sunt analizate în termen de cel mult 30 de zile calendaristice de la înregistrare.

Art. 76.1 – Comunicate și poziții publice oficiale

(1) Pozițiile publice oficiale ale Partidului Alianța Strategie pentru România (ASR) se exprimă exclusiv prin comunicate, declarații sau documente asumate de organele statutare competente.

(2) Sunt îndreptățiți să emită poziții publice oficiale în numele partidului:
     a) Președintele Partidului;
     b) Biroul Executiv Național;
     c) Purtătorul de cuvânt al partidului;
     d) alte persoane desemnate expres prin mandat scris de Biroul Executiv Național sau de Președintele Partidului.

(3) Pozițiile publice oficiale ale partidului se comunică prin canalele oficiale stabilite de conducerea partidului, inclusiv site-ul oficial, paginile de comunicare instituțională și conferințele de presă.

(4) Declarațiile, opiniile sau luările de poziție exprimate de membrii partidului în nume personal nu pot fi prezentate ca poziții oficiale ale ASR și trebuie delimitate în mod clar ca opinii individuale.

(5) Utilizarea denumirii, semnului permanent, siglei, simbolurilor sau a identității vizuale ale Partidului Alianța Strategie pentru România (ASR), inclusiv a elementului grafic al semnului permanent în orice formă, este permisă numai în condițiile stabilite de prezentul Statut, Anexa nr. 1 și regulamentele interne aplicabile.

Art. 76.2 – Coordonarea comunicării publice și managementul situațiilor de criză

(1) În situații de criză de imagine, controverse publice, atacuri mediatice sau evenimente care pot afecta grav credibilitatea Partidului Alianța Strategie pentru România (ASR), comunicarea publică a partidului se realizează exclusiv sub coordonarea conducerii naționale.

(2) Coordonarea comunicării în situații de criză aparține:
     a) Președintelui Partidului;
     b) Biroului Executiv Național;
     c) Purtătorului de cuvânt, în limitele mandatului acordat.

(3) În astfel de situații, Biroul Executiv Național sau Președintele Partidului poate dispune, prin decizie, măsuri temporare precum:
     a) suspendarea dreptului unor membri de a face declarații publice în numele partidului;
     b) stabilirea unui mesaj unic oficial;
     c) desemnarea exclusivă a persoanelor abilitate să comunice public;
     d) emiterea de comunicate de delimitare sau clarificare.

(4) Membrii partidului au obligația de a respecta măsurile dispuse potrivit alin. (3) și de a se abține de la comentarii publice care pot amplifica situația de criză.

(5) Nerespectarea dispozițiilor prezentului articol constituie abatere statutară gravă.


Capitolul XI – Modificarea Statutului

Art. 77 – Procedura de modificare

(1) Statutul Partidului Alianța Strategie pentru România (ASR) poate fi modificat prin decizia Congresului Național.

(2) Hotărârea de modificare se adoptă cu votul favorabil a cel puțin două treimi (2/3) din delegații prezenți, în condițiile îndeplinirii cvorumului statutar.

(3) Modificările statutare care afectează regimul mandatelor, atribuțiile sau
condițiile de revocare ale Președintelui și Secretarului General nu pot produce
efecte retroactive și nu se aplică mandatelor aflate în curs.

(4) Nicio modificare statutară nu poate avea ca efect direct sau indirect
înlăturarea, suspendarea sau golirea de conținut a atribuțiilor Președintelui
sau Secretarului General fără respectarea garanțiilor procedurale prevăzute
expres de prezentul Statut.



Art. 78 – Inițiativa de modificare

(1) Propunerile de modificare a Statutului pot fi formulate de:
     a) Biroul Executiv Național;
     b) Consiliul Politic Național;
     c) cel puțin o treime din organizațiile județene ale partidului.

Art. 79 – Depunerea și fundamentarea propunerilor

(1) Propunerile de modificare a Statutului se depun în scris cu minimum 30 de zile calendaristice înainte de data Congresului Național.

(2) Fiecare propunere este însoțită de o notă de fundamentare care justifică necesitatea și obiectul modificării.

Art. 80 – Comunicarea și intrarea în vigoare

(1) Biroul Executiv Național centralizează propunerile și redactează forma consolidată a proiectului de modificare.

(2) Proiectul de modificare este comunicat delegaților Congresului cu cel puțin 10 zile înainte de data acestuia.

(3) Modificările aprobate se comunică Tribunalului București în termen de 30 de zile de la data adoptării și produc efecte în condițiile Legii nr. 14/2003 privind partidele politice.


Capitolul XII – Dizolvarea Partidului

Art. 81 – Încetarea activității și autodizolvarea

(1) Activitatea Partidului Alianța Strategie pentru România (ASR) încetează în cazurile prevăzute de Legea nr. 14/2003 privind partidele politice, inclusiv prin autodizolvare, dizolvare dispusă de autoritatea jurisdicțională competentă sau reorganizare, atunci când forma reorganizării produce încetarea personalității juridice a partidului.

(2) Autodizolvarea partidului se hotărăște exclusiv de Congresul Național, cu votul favorabil a cel puțin două treimi (2/3) din delegații prezenți, în condițiile îndeplinirii cvorumului statutar.

(3) Dizolvarea pe cale jurisdicțională și încetarea activității ca efect al reorganizării se constată și produc efecte în cazurile, prin procedurile și la datele prevăzute de lege.

Art. 82 – Lichidarea patrimoniului

(1) În cazul dizolvării partidului, Congresul Național desemnează o Comisie de lichidare a patrimoniului, formată din 3 membri.

(2) Comisia de lichidare își desfășoară activitatea în conformitate cu legislația aplicabilă partidelor politice, cu Legea privind finanțarea activității partidelor politice și, în completare, cu dispozițiile Codului civil.

Art. 83 – Destinația patrimoniului

Patrimoniul rămas după lichidare nu poate fi distribuit membrilor partidului și va fi transferat, prin decizia Comisiei de lichidare, către organizații non-profit sau instituții publice, în condițiile legii.

Art. 84 – Formalități finale

Dizolvarea și lichidarea partidului se notifică Autorității Electorale Permanente și se comunică instanței competente, în vederea radierii din Registrul Partidelor Politice.



Capitolul XIII – Dispoziții finale și tranzitorii

Art. 85 – Intrarea în vigoare

Prezentul Statut a fost adoptat de fondatorii Partidului Alianța Strategie pentru România (ASR), reuniți în Adunarea de Constituire, și intră în vigoare la data rămânerii definitive a hotărârii instanței privind înregistrarea partidului în Registrul Partidelor Politice.

Art. 85.1 – Mandate inițiale ale funcțiilor de conducere

(1) Prin derogare de la prevederile art. 47 alin. (1), primul mandat al Președintelui Partidului Alianța Strategie pentru România (ASR) și al Secretarului General este stabilit pentru o durată de 5 (cinci) ani de la data rămânerii definitive a hotărârii instanței de înregistrare a partidului.

(2) Pe durata mandatului inițial prevăzut la alin. (1), funcțiile de Președinte și Secretar General pot face obiectul revocării, suspendării sau înlocuirii numai în cazuri excepționale, temeinic motivate, care privesc:
     a) încălcări grave ale Constituției României sau ale legii;
     b) condamnare penală definitivă;
     c) imposibilitate obiectivă și definitivă de exercitare a funcției;
     d) fapte de o gravitate deosebită care aduc atingere gravă existenței, funcționării sau credibilității partidului, constatate potrivit procedurilor statutare.

(2.1) Măsurile provizorii prevăzute de prezentul Statut nu pot avea ca efect revocarea definitivă din funcție a Președintelui sau a Secretarului General în perioada mandatului inițial, decât în cazurile prevăzute la alin. (2).

(3) După expirarea mandatului inițial prevăzut la alin. (1), funcțiile de Președinte și Secretar General intră sub incidența regimului general de mandate prevăzut de prezentul Statut.

(4) Prezentul articol are caracter tranzitoriu și se aplică exclusiv primului mandat al funcțiilor menționate.

(5) Pe durata mandatului inițial prevăzut de prezentul articol, Congresul Național nu poate fi convocat având ca obiect principal al revocării Președintelui sau a Secretarului General, cu excepția
cazurilor prevăzute expres la alin. (2).

Art. 86 – Situații neprevăzute

(1) Situațiile neprevăzute expres în prezentul Statut se soluționează de organele competente ale partidului, în conformitate cu prevederile Statutului, regulamentele interne și legislația în vigoare.

(2) Biroul Executiv Național poate adopta măsuri cu caracter provizoriu pentru asigurarea continuității activității partidului, până la validarea acestora de forul statutar competent, dacă este cazul.

Art. 87 – Regulamente interne

Regulamentele interne de funcționare, codurile de conduită și celelalte documente de aplicare a prezentului Statut se elaborează și se aprobă de către organele competente ale partidului, în condițiile stabilite de Statut.

Art. 88 – Dreptul aplicabil

Prevederile prezentului Statut se completează cu dispozițiile Legii nr. 14/2003 privind partidele politice, ale legislației privind finanțarea partidelor politice și cu celelalte acte normative aplicabile.

Art. 89 – Clauză de interpretare statutară

Prezentul Statut reflectă voința fondatorilor și autonomia organizațională garantată de lege.

(1) Prezentul Statut se interpretează în sensul protejării stabilității, continuității și exercitării efective a mandatului Președintelui Partidului și al Secretarului General.

(2) Orice interpretare contrară este inadmisibilă.

(3) În caz de conflict de interpretare, se va aplica interpretarea care asigură stabilitatea instituțională și respectarea procedurilor statutare, fără a aduce atingere dreptului Congresului Național de a decide potrivit prezentului Statut și legii.

